France in Mali Ram Bomb Thlak Bet A Tum - Chinland Today Media\nFrance in Mali Ram Bomb Thlak Bet A Tum\nJanuary 20, 2013 7:43 am·0 comments\nPu Khuang Lian Sum\nTheicia zo vekin kandungzarh tlawngkai ni 1 zanih Mali ram khawpi pakhat Diabaly cu Al-Qaeda Tapung leh a thurualpi Tapung dang pawl ttangkawpin an lak ruangah himi khawpi lakir salih runsuak sal dingih France Cozah ralkap cun raldo nak Vanzam hmangih Mali ram Diabaly khuacu zanvarih bomb a thlak ciamco ih, zanvar bomb puak leh meithal puak rehlo in an kapaw.\nHimi ruangah West Africa ram pawlih ralkap bawi pawlcu Bamako ah tongkhawm aw in Mali ramah ralkap 3.300 kuatlut dingin an relkhawm. United Arab Emirates in tlawnglai France President, Francois Hollandes khalin France ralkap pawlin Mali ramih an hnattuan micu thil pawimawhzet a siih, khawmual ralkap leh Vanzam ralkap khal kuatlut be vivo an si dingtiah a sim.\nKandung zarh tlawngkai ni 5 ihsin France Cozah cun Mali ramah ralkap a kuat lutih , Islamic Tapung ttangrual pawl Africa ram saklam ih Al-Qaeda pawl leh AQIM leh Mali ram Tapung pawl MUJWA pawlin Mali ram Cozah hlawnthlakih lak an tum ruangah himi runsuak dingih France cun a ralkap a kuatlut nak a si.\nRam dangdang Senagal, Burkina, Faso, Niger, Nigeria leh Guinea ram pawl khalin France Cozah hi bepop ringring in Mali ram runsuak nak dingah ralkap kuatlut ve an huamthu an simih, US Cozah khalin France Cozah bepop in a ttul ah cun bawmdingih ralkap kuatlutve a ello thu a simve. UN cun Mali ramhi minung 2.00.000 lenglo in an suahsan zoih, tuizarh sungih an do awknakah minung 30.000 lenglo in an suahsan salzo tiah a tarlang.\nIsrael Ralkap Pawlin West Bank ih Palestinian Pawl In Dawi Suak\nIsrael ralkap pawlcun West Bank ih Palestinian pawlin umsung nak puan In an zarsungmi pawlcu siahbal sakin an mahkhal an dawisuakcih ih, himi puan In Palestinian pawlin an zar nak hmunhi Israel Cozah in Juda pawlin umnak dingih In sak a tumnak hmun a siih, hihi Palestinian pawlin an duhlo zia langter nakih puan In zarih an um cilh nak a si.\nKandung zarh colhni sun khalah Israel ralkap pawlin Jerusalem saklam E-1 an timi hmunih sin Palestinian minung 50 hrawng a rakdawisuak zoih, hihi Israel Cozah in Juda pawlih umnak ding In 3,000 sakbet a tumnak hmun a si ruangah hiti vekih Palestinian pawlin puan In zarih an um khawm a si ah cun midang khal a hipkhawm vivo dingih buainak sosang a suak thei tiih Israel Supreme Court in siahbal sak dingih thupek a suah hnuah siahbalsak an si.\nHimi hmun pawlhi Palestinian pawlcun an ramah an sal ringring ih kum 1967 ih an do awkihsin Israel cun a mairamah lalutin an mairam cei in an cei ringringih, himi Jerusalem saklam ih E-1 an timi ramhi Sq Km 12 hrawngih kau a siih, Palestinian pawlin an khawpi dingih tuah an tummi East Jerusalem khawpi lutnak kiangte ihum asi ruangah hmun pawimawhzet a si. tuah hin West Bank leh East Jerusalem ah Israel Juda minung 5,00,000 hrawng an umih Palestinian pawlhi himi hmunah minung Million 2.5 hrawng an umve.\nAlgeria Ram Tapung Pawlih Miruk Mi Runsuak Thei Hrih Lo\nAlgeria ram Islamic Tapung pawlin ram dangdang minung an rukhlo mi pawlcu runsuah tumin Algeria Cozah ralkap pawlcun an kulhih raldo nak Vanzam hmangin an hual rero nan Tapung pawlin an miruk mi pawl an ret khawmnak Amenas Gas tuahnak hmunih an do awknak cun thil danglam a suahter thei hrih cuanglo. Himi hmunhi Libya ramri hmun kelkawm fiamhrial zetih um asiih, Algeria Foreign Ministry Office cun Tapung pawlin an miruk mi pawlhi himi hmun ah an umpi laiih runsuah tumih ralkap thlah vivo an si tiah an tarlang.Tapung pawlcun an miruk mi pawlhi ram dangdang mi minung 41 an si tiah an tarlang. Algeria Cozah ralkap pawlcun himi pawl runsuak tumih tihni zan ihsin Vanzam thawn an kapih Tapung 4 leh an miruk mi minung ziangmawzat an kapthatcih.pang.\nAPS NewsAgency in a tarlang nakah hi an kah awknak nakah Britain mi minung 2 leh Phillipines ram minung 2 an thi tiah a tarlangih. tuizarh tlawngkai ni 3 ah khan Britain mi 1 leh Algeria ram minung 1 veve cu Tapung pawlin an Bus tomi Ambush an tuah nakah an rak thizo. Tapunglamih thusuah nak an tuah miah mizan zingih Algeria Cozah ralkap pawlin Vanzam hmangih an kah nakah an miruk mi minung 14 leh Tapung 15 an kapthat tiah an tarlangih, Tapung pawlcun an miruk mi pawlhi hmunkhat ah retkhawmlo in hmun dangdangih an ret khawmthu an simih, Japan ram mi minung 10 lenglo an telthu khal an simtel.\nKyodo NewsAgency in a tarlang nakah Japan ram minung 3 cu an tlansuak zo ih minung 14 an hlolai tiah an tarlangih, himi thuah Japan Chief Cabinet Secretary, Youhihide Suga cun Algeria Cozah in himi pawl runsuak nak dingih ralkap cahnak a hman maicu pawi a tithu a simih, Tokyo ih Algeria Ambassdor khal himi thu relpi dingih a ko hngehnge. himi laiah Norway Prime Minister, cun himi pawl runsuak nak dingah Algeria Cozah cun ralkap cahnak hmanmai locu tidingdang a neilo tiah asimih, Tapung pawlin rukmi ah Norway ram minung 8 an telve thukhal a simtel.\nTapung pawlcun mihi pawl an ruk naksancu Mali ram buainak ih France ralkap pawl an rolhawk ruangah phuba laknakih an tuahmi a si thu an simih, Algeria Interoir Minister, Daho Ould Kabila cun Tapung pawlcun an miruk mi pawl thawn Algeria ram suahsan duhkhal hai sehla Algeria Cozah in rem a tilo ih Algeria Cozah cun Tapung pawl thawi biakawk nak neih khal a tumlo tiah a sim.Tapung pawlhi Algeria ram mi thotho Al-Qaeda pawl pakhat hruaitu Mokhtar Belmokhtar ih hruai mi an siih, nikum kumcem zawng hrawngah an hotu dangthawn an remawlo ih, cumi ihsin pawl dang Al-Qaeda in The Islamic Maghreb(AQIM) timi pawlthar dinmi an si.\nBoeing 787 Dreamliner Vanzam A Ttha Tawk Lo\nJapan ram khualtlawngphur Vanzam Company tum zet 2 cun Boeing 787 Dreamliner Vanzam an leitharmi pawlcu a ttha tawklo ih an theih ruangah zuangsuak ter ngamlo in an cawlhter hrih.hi vanzam Boeing 787 Dreamliner hi a battery an thawklo ruangah buainak leh harsatnak tumpi cu an tonglo nan zuangsuak terlo in dinter a siih, All Nippon Airways khalin himi Vanzam a neihmi 17 pawlcu an buaibai deuh ruangah zuangsuak terlo in a cawlter zoih , cumi hnuah Japan Airlines khalin himi Vanzam 7 a neihmi pawlhi a cawl terve a si.\nBoeing kutsuak Vanzam Dreamliner suakthar hi a cangkangin a nuamzet nan tui naite hrawng ihsin a ceet lamah thil fello hmuhding a um phahphah ruangah a mualpho nasa ih, Oil a put ti leh a mawngtu Pilot umnak sangkate thlalang a khing ti leh a brake a tha tawklo ti leh electric fello ruangah meisa khu a suak tipawl a siih, Japan ramsung lawng hmanah ni 10 sungah voi 6 lai buainakm tete a tongih an buainak ton mi tete cu an bangawlo nan kandung zarh khalah Boeing 787 Dreamliner hi US ah hmanhmawh zetih ttumter a sizo.\nHi Boeing 787 Dreamliner Vanzam hin Lithium Ion battery a hman ruangah a thatawklo deuhih rel a siih, Asinan Airbus A-300 khalin himi battery thotho hi a hmangih Vanzam thar Airbus A-350 khalin himi battery thotho cu a hmangding.\nMali Ram Ah France President Tlawng\nAfrica Khawmual Thuthang Hrekkhat\nAl-Qaeda Pawlin France Mi 2 That\nFrance Cozah Cun A Rammi Pawl Nigeria Suahsan Dingin Thusuah\nSouth Africa Ramin Nigeria Ralkap Hotu Thawngthlak\nAfrica Cup of Nations Champion “Nigeria”


Milar Hminthang Will Smith In, “Pathian Zum Lo Sehla Cun Tui Dinhmun Ka Thleng Lo Ding” A Ti – Meifar\nMilar Hminthang Will Smith In, “Pathian Zum Lo Sehla Cun Tui Dinhmun Ka Thleng Lo Ding” A Ti\nNovember 19, 2021 admin Leitlun 0\nLeitlun zuknung khawvel ah kum 53 mi Will Smith theilotu an um zik lo, a hmin an theih lo asikhallen a zuknung cu an thei ko ding. Will Smith hi innsang harsa zet ih thanglian a si ih Pathian a zumnak cu a hngetkho tuk.\n“Tui dinhmun ka thleng theinak cu Pathian ka zumnak ruangah a si, Pathian zum lo sehla cun tui dinhmun ka thleng lo ding” a ti.\nTu naite ah “King Richard 2021” timi zuknung an tuah ih thu an suhnak ah, “Pathian na zum lo a si ahcun ka umnak ah na um ve thei lo ding, ka tonak hmun ah na to thei lo ding. Pathian na zum lo ahcun ziangkim hi harsa zetin na hmu thluh ding” a ti. The Christian Post in hmaiton thusutnak an va nei ih cutawk ah, “Pathian hnenih in hruaitu cu ka pi a si, ka pi hi Pathian thu in zirhtu a si.\nKan nauhak lai ihsin biakinn ah in rak hruai ringring ih Easter le Christmas caan khalah present in pe ih nuam zetin caan in rak hmangpi ṭheu. Leitlun ih thlarau mi bik ka hmuhmi cu ka pi hi a si, a thih zik khalah a hlim tuk. Vanram thleng ding a hngakhlap tuk” a ti.\nA Poi! Tahan Ih Raltlan Le Mizoram Ih Raltlan Dinhmun


Inn 12 Le Biakinn Pakhat Leiram Cu Ralhrang In An Lonsak – Meifar\nKalaymyo ramsung, ChanMyaeAungSii vengsung, nemi 4 ih um 12 le biakinn pakhat umnak leiram cu ralkap leiram tin hmun dangah thawn’aw thluh dingin ralhrang pawlin an theihter.\nDecember 26, 2021 hi netabik a si ih cumi ih an thawn’aw lo asilen daan vekin an cangvai ding thu an theihter. NLD cozah lai khalah ralhrang in hitawk ih um pawl cu ralkap leiram sungih um tin taza an rak cuai zo nan court ah mipi lamin nehnak an co ruangah an um vivo thei.\nInn neitu pakhat in, “Hitawk ah kum 8 sung kan um zo. Ahlan cozah lai khalah taza in rak cuai zo nan court ah nehnak kan co, tu’ahcun thawn’aw thluh dingin theihternak ca kan dawng” a ti. Ralhrang pawlin December 13 ihsin December 26 sungah thawn’aw thluh dingin December 17 sun ah cakuat an pe.\nTualsung mi pakhat in, “Tuvek boruak ah thawnawk lo khal a ngah lo, hmun dangah an thawn’aw rero zo. Tuvek boruak lakih thawnawk cu harsatnak phunphun kan tong, kannih khal sungkhat hmuan sungah kan va um” a ti. Inn 12 lakah pahnih cu hmun lawng a si, Seven Day biakinn cu an sak theh pekte mi a si.\nSiizung Ah Nau Ava Nei, A Kiangah A Sentecai Le A Nupi In Nau An Rak Nei Ve


Capoh........ - Chinland Today Media\nMarch 16, 2009 11:31 am·0 comments\nTi leuh thiamlo\nTlangval kum (18) mi le putar (70) mi lawng to in lam an leng.\nPutarpa : Ca na thiam maw?\nTlangvalpa : Thiam lo\nPutarpa : Aw! mi van sia na si, na nunnak 70% na sungzo a si cu.\nPutarpa : Asile, Arsi lam thu na thei maw?\nTlangvalpa : Ka thei lo so khaw, ka pu\nPutarpa : Na nunak 80% rori in na sung zo a si cu.\nPutarpa : Ca le thiam lo, arsi lam thu le thei ta hmun lo vah aw…mi vansia bik na si ko…na hrangah ruahsannak a mal tuk a si cu ti…\nRinlopin, cuti thu an rel lai ah, an lawng a let ta riai…\nTlangvalpa : Ka pu ti leuh na thiam maw?\nPutarpa : Thiam lo….\nTlangvalpa : Na nunnak a cem a si cu…\nHa cang rialnak hmun\nPastor pakhat cu, a kawhhran member pawl an sualtuk ih ti ngaihnak a thei nawnlo ih Sunday sun ah hitin thu a sim lawlaw mai. U le nau le nuh, Hellram tla ding ti a thei aw pawl, nan ha thlawng theh uh, Hellram cu hacang rialnak hmun an ti kha, nan hacang rial tul lo in nan ha thlawng theh cia uh…cu tal a thahnem.\nFanu tlan hlo\nFapa tlanhlo pa cu a pai hnen ah farah le rilrawng in a ra tlung. Asinan, fanu tlan hlo thung cu, pumpuar tuk in a ra tlung.\nNa tum tum in rak tum ve mai\nHlasak a thiam lo. Asinan a sak a tul fawn. An practice man lo bet lai. Pulpit kiangah tingtang tumtu thawn cun an ding thlang. A hlasak dingmi le tingtang aw a kaih aw thei lo lawlaw. Cui fala cun a tingtang tumtu tlangvalpa hnen ah “Ka aw le ka hla sak in ngai duh hlah, na tum tum in rak tum ve mai aw” a ti.\nA nupi a duh lo\nPa pakhat cu zu hmun ah a paisa bawm ih retmi an nui zuk a zoh rero. Zu a in rero phah. A rualpa in “Ka rual ziangah, na paisa bawm ih nan nui zuk na zoh rero?” a ti. A rualpa cun “Si, a hmel tha deuh ih ka hmuh tikah ka tlung ding” a ti.\nA rilte suak\nFala pakhat cu khawm lai fangah a hnih a suak tuk, asinan aw suak in a hni ngam fawn lo. A supawk tuk nak ah a rilte a suak.\nKa tling lo\nTlangval aa deuh pakhat lam a leng. Fala mawi tuk pakhat a hmu. A mawi tuk. Tlangvalpa cun a uar tuk fawn. Tlangval aa zet a sinan, cui fala nu a co lo ding a thei aw. A duh tuk fawn. A um thei lo ih fala nui hmai ah cun “Ka tling lo” a va ti. Fala nu a mangbang tuk…ziangmi na sim a rak ti.. Tlangval pa cun “Vanram ihsin maw na rawng tum?” a ti la la. Fala nu thinheng tuk cun, huh! A ti a tlansan.\nSungdawk thei lo\nA sung dawk le dawk lo a thei aw lo. Bawngbi bulte, pa zet a hruk bet lai ti he. Dawr ah kuva lei in lamzin kap ah duhaw tak in a hei ding bet lai. Rinlopin, a sunglam a awn. Voih suak si ko. A voih ah a ruat pang. Put…put…perh…perh…tin a awn. A sungdawk cu a bawngbi ah a mahmah in a suak thlang. Rel ding um nawnlo ziangtin inn lam ah a thlung ding na zum? A cep aw fet fet si ko.


Myanmar Cozah in Surbung Vanzam tualrawn thawn pehpar mi thuphuangnak nei | Falam Online Media\nJune 25, 2020 admin\t0 Comments Falam Thuthang, Surbung Vanzam Tualrawn\nChin ramkulh sungih hmaisabik vanzam tualrawn sidingmi Surbung vanzam tualrawn thu thawn pehpar in Kawlram cozah in thuthar phuangnak a nei.\nSurbung Vanzam tualrawn cu zateek 95% ṭheh a si zoih, tuah, Vanzam ṭum thei dingin tualrawn ih cet hmanrua pawl hna ṭhaten an ṭuan thei maw theilo vansang ihsin mithiam pawl in zohfelnak an nei dingih ni 25 ihsin 27 sung a ṭuldan ih zirin zohfelnak an nei ding.\n“Zohfelnak kan nei ding mi cu tualrawn ih cet hmanrua pawl dik zetin hna an ṭuan thei maw tihi a si, Cet cun tualrawn umnak, a kiangkap ih um tlaang umdan pawl, technology hmang in vanzam mawngtu hnen ah a kuat ding. Cet in peng 50 ihsin peng 150 kiangkap ih tlangumdan, mero zaamdan, an fehnak lamzin dik maw diklo, vanzam ṭumnakding runway umnak tvp automatic system hmang in vanzam mawngtu a kuat ding. Vanzam khal a ṭuldan ih zirin ṭum khal si thei, ṭumlo khal si thei.\nAirport peng ziat hrawng a hlat, ziangtluk hrawng in a sang timi zohtheinak cet khal zohfelnak kan nei ding. Cule, nikhua tahnak cet khal zohfelnak kan nei ding. Himi cet cun thli hrangdan, thli tha, thli hlum le runway fiang zetin a um maw tvp cu vanzam mawngtu hneh ah a kuat ding. Cuvekpawl cu zohfelnak kan nei ding a si.\nVanzam fehnakding lamziin, khawilam zawngin feh le khawi ah a thleng ding, lamzinn ah thilṭihnung a um maw um lo tipawl zateek 100% rori ciang thei dingin van par in zoh ding a si” tiin Kawlram Vanzam lam ih thuneitu U Kyaw Suu cun a sim.\n“Surbung Airport ih bun mi vanzam signal peknakding Antana pawl a dik maw diklo timi, peng 5-6 hrawng hlatnak ihsin vanzam thawn zam in zohfelnak kan nei ding. Yangon ih um Vanzam hman ding mi ah a ṭulmi cet pawl bun ṭheh in June 25-27 sung ah zoh ding a siih mipi to thei tikih ṭul pawlmawh mi pawl ciang ṭheh dingin zohfelnak kan nei ding.”\n“Vanzam ṭumnak tawlreltu lam in cu nylon kattaya khal phah ṭheh a si zo ih airport enkoltu le mikhual vanzam hngaknak inn pawl khat sak ṭheh a si zo ih tu ahcun a tawp lam tuahṭulmi malte lawng a tang thlang a si” tiin U Kyaw Suu cun a sim bet.\nSurbung airport cu tlangpar ih sukso khualtlawngnak, hmunhla thawn olten pehzom tlawngawtheinak, damalonak, buainak tivek tong caan ih hmunhla thawn olsamten sukso pehzom theinak ding ruahsan ih tuah mi a siih a rei hlan ah onpuai tuah leh a si ding.\nSurbung Vanzam tualrawn cu zaṭek 95% ṭhehfel a si zo ih tidai, meisa le tualrawn enkoltuding umnak, vanzam hngaknak inn pawl khal sak ṭheh a si zo.\nCovid 19 damlonak ruangah tumtah vekin ṭuan theih a si lo ruangah kim cang ten ṭuan ṭheh thei a si lo ih, rem cang in nikhua a ṭha le June 25 ihsin 27 sungah vanzam thawn vansang ah zam in a ṭulmi pawl zohfelnak nei ding a si.\nTipi thuanthum ihsin feet 6000 sangnak ih sakmi Surbung vanzam tualrawn cu kum 2015 ihsin sak ṭan a si ih saknak man ah 34 billion kyat (US$24.34 million) hrawng cemliam a si.\n← A ropi zetmi Falam khawsung khualbuuk MANG INN onpuai Thlacamnak nei\nPu Sang Hre in Salai Lung Thli Tum KAWK NEKNEK →


Falam Harhdamzung hnaṭuan pawl in CDM ih teltu hmin cazin le Theihternak Capi suah - Falam Online Media\nFalam Harhdamzung hnaṭuan pawl in CDM ih teltu hmin cazin le Theihternak Capi suah\nFebruary 24, 2021 Ni Hnem Sung\t0 Comments\nFebruary 1 ih Myanmar kumpi cozah thuneihnak cuhtu ralkap cozah hnukthlak tumin CDM cangvaihnak ih teltu rampi huap cozah hnaṭuan miralṭha ṭhenkhat cun CDM cangvaihnak ih an tel naksan pawl cu cozah le mipi theih dingin an tarlang cio.\nFalam Harhdamnak zungih cozah hnaṭuan CDM teltu miralṭha pawl khalin hna bansan le hnaṭuan peihlo ruangih hna an cawl mi siloin ralkap uknak hnuai ih hnaṭuan an duhlo ruangah mah pumcawmnak hnaṭuan rori thaapin CDM ih an tel mi a si sawn thu theihternak Ca ropi an suah.\nCDM cangvaihnak thuthawn pehpar in Falam Siizung ih ṭuanvonei mipakhat cun “kan ram tungdingsal dingih lamziin ṭha pakhat kan neih sun a si. Curuangah kan nih Falam siizung ih hnaṭuan pawl khalin kan innsang/sungkhat/unau pumcawmnak hnaṭuan thaap in CDM ah kan tel naksan a si.”\n“CDM le lamzawh duhphorhnak khalah kan tel ih palik an cangvaitum tivek thuthang a um ruangah Siibawi ṭhenkhat tlacu February zarhhnihnak hrawng khan an relh lawk. Ziangvek dinhmun kan thleng thei ticu pumpak cio in kan fiangtuk ko nan lotheihlo i tuah ṭul rori tiah kan ruat ruangah CDM ah kan tel mi a si” a ti.\nFalam Harhdamzung ih cozah hnaṭuan CDM teltu hmin cazin cu a sangsang ten tarlang a si ih theihternak capi ahcun …\nFalam Siizungpi ih hnaṭuan ka rat lo naksan cu ralkap cozah thuneihnak hnuai ah hna ka ṭuan duhlo ruangah a si ih Civil Disobedience Movement ah 8/2/2021 in ka tel thok zo.\nAtu khal hi hnaṭuan ka bansan siloin mipi hrang ih hnaṭuantu dinhmun in remdai zetin duhphorhnak ka nei mi a si.\nRampi thuneihnak latu ralkap cozah in mipi hriltlinmi cozah dik hnen ih thuneihnak a up hlan tiang, zung hna ṭuan loin CDM ah ka tel ding ti`n theihternak ka nei a si. Himi cangvaihnak hi party ramkhel cangvaihnak a si lo ih tlunlam bawiupa ziangsiarlo ruangih tuah hrimmi khal a si lo. Ka hnaṭuan hi ka upat hlei ah ka duh zet a si” tiah Falam Harhdamnak zungih hnaṭuan pawl in theihternak capi an suah a si.\n← The Myanmar Times A Mual Pho\nZaanṭim ah Thantlang Taung Za Lat Car Gate An Bauh →\nFalam ah Inn hmun thar 1000 luan phorhsuak sal tum\nJanuary 15, 2021 January 15, 2021 Ni Hnem Sung 0\nFCF kaihhruainak in Surbung Airport le Vanzam ṭum ding mi hrang Thlacamnak Nei\nFalam peng, Tlangzar doawknak ah Chin ralkap 9 rori nunnak liam


KALAYMYO-AH COVID-19 HRIK KAI MI 4 HMUH A SI – Thechinlandtoday\nKALAYMYO-AH COVID-19 HRIK KAI MI 4 HMUH A SI\nadmin May 24, 2021 Leave a Comment on KALAYMYO-AH COVID-19 HRIK KAI MI 4 HMUH A SI\nSagaing Region, Kalaymyo-ah tusun May 24 ah hin Covid-19 hrik kai mi 4 hmuh a si thu hheih a si. Hri kai pawl hi Myothar vengih mi 2, Aung Myay Man veng ih um mi 1 leh Tahan vengih um mi 1 te an siih, Covid-19 hrik kai hmuh mi pawl hi mi 4 an si.\nCovid Hrik kai pawl hi kum lam ih upa beuh pawl an si ih, rim an theih loh ruangah an piahaw ter ih, Covid-19 hrik an kai tih theih a si, Ralkapin thuneihnak a lak hnuah Kalaymyo-ah Covid-19 hrik kai hmuh leh hmasak bik an si,\nKan dungzarh ah khan Chin State, Tedimah nunau pakhatin Covid-19 hrik hi a rak thih pi zo ih Falamah Covid-19 hrik kai mi 6 enkawl an si, Kan suah vahin hmai tuamnak Mask kan kan hmang theu pai uh, fai takin kut kan khawlh deuh ring ring pawi uh.\nKan theih chiau bangin kan ram dinhmun chu hiti hi a si ih. Covid-19 hrikpi leng laka kan him theinak dingin kan fimkhur tlang pai uh. Zalen Burmese Media\nMIPUI AN AWM CHHUNG CHU NLD A AWM RENG ANG ANG DAW AUNG SAN SUU KYI →\n← AUNG SAN SUH KYII SPECIAL COURT-AH AMAH NGEI KAL IN A IN LAN TA


Surbung Vanzam Tualrawn ah ka KENEH a lang – CM Pu Salai Lian Luai | Falam Online Media\nSurbung Vanzam Tualrawn ah ka KENEH a lang – CM Pu Salai Lian Luai\nChin ramkulh sungih hmaisabik vanzam tualrawn sidingmi Surbung vanzam tualrawn thuhla ah, an tuah pehzom thok ihsin thuthang lengvak a tam zet ih bulpak, pawlkom cangvaihnak ruangih cangsuak theimi vekin a reltu khal an um.\nCuih thuhla pawl theifing duhin tuni tiang thusuttu an um ringring lai ruangah CM Pu Salai Lain Luai in a mai` theitawk ih a ṭuan ve nak pawl simfiahnak a nei.\nAmah cun – Surbung thuhla hi keimah keimah an ti si hihi thudik ziangvek asi tin 2-8-2020 zaanah suhnak a um.\nHimi thu ah Falam hmuahhmuah mah le tithei tawkin kan t’ang cio. Nuhmei tiangin arti le arkhai thawhin t’anlak asi. Bulpakin keimah keimah ti’n ka rel dahlo. Asinan, suhnak a um ruangah ka run rel.\nLt.Col Kap Cung Nung in a thok. Falam khawnu khawpa pawl ih ṭanlaknak pawl, bulpak ṭanlaknak pawl, hluatdaw lam thawn ṭantlangnak pawl cipciar zetin a run rel hnu ah- Tamadah zung i finance commission thu relnakah tangka billion 37 (Kyats 37,000,000,000) cem ding asi tlunah ngahsalnak lam um loin cozah in a sung rori tuahsak ding asi i sumpai um lo ruangah tuahlo dingin an rel cat thu in sim.\nAsinan ka dingih – Cuti asile NLD in ṭhangsolo ram le ṭhangsoram pawl bangrep in kan tuah ding nan ti si, nan tuahlo ding asi le nan policy nan thleng a ṭul tin ka au ciamco. Daw ASSK a ding i thinheng zetin party policy khal kan thleng theilo, cozah policy khal kan thleng theilo, Laitlang hrangah ziangzat sun asi khal le tuah uh\ntangka hawl uh, pe uh a ti.\nFinance minister in himi thu ah keimah lawngin ka timi asilo, kan relkhawm VP2 khal a tel, ṭuanpeh theinak ding ah 200 million ka lo pe sung ding tiah in ti. Kumcem lamah ting 50000 in pe bet. Cutin tui dinhmun kan thleng theinak asi.\nHivekin thu reltheitu tui ni tiangah zohman an umlo. Keimah lawng ka si. Tamadah zungah meeting thurelnak zuk le aw record thluh asi. Cui record ah ka au aw a khawk in a thang ruangro” a ti.\nvia Ngun Thawng FB cahmai\n← Red Bull neitu` Tupa buainak thuhla SoSang\nZu inding umlo ruangah Hand Sanitiser Intu an tam, Mipum 16 an thi zo →\nFalam ah Covid 19 mina pakhat hmu bet, +Falam tlawngtu pawl ih theihṭulmi\nFalam peng, Covid Dokhamnak hrangah ṭan thar an la thok\nJune 15, 2021 June 16, 2021 Ni Hnem Sung 0


Na Mang Ah Rul Na Hmu Asilen A San – Meifar\nNa Mang Ah Rul Na Hmu Asilen A San\nMarch 30, 2022 admin Lawrkhawm 0\nMang thuhla zingzoitu Lauri Loewenberg in, “Ramsa lakah rul hi mang ah kan hmu tam bik. Minung kiangih um ringring, innvulh uico, zawhte aiin rul hi kan hmu tam sawn. Rul cu tur nei a si ruangah mang ṭha tuk cu a si lemlo ṭheu” a ti. Lauri Loewenberg ih simfiangnak… (1) Na mang ah rul na hmu ih na rak ṭih tuk: Na mang ah rul na hmu ih na rak ṭih tuk, na tlan ciamco.\nRul in a lo dum asilen a takram ah ralrinten um aw. Miṭha lo maw, damlonak, boruak ṭha lo cu na lamah ara pan rero lai ti a lo khihhmuhtu a si.\n(2) Na taksa parah rul aum: Rul in na ke arak ngerh, na hngawng a ngerh. Na taksa parah rul arak um asilen na harhdamnak a ṭha lo. Na taksa sunglam a diklo, na thisen fehdan lamzin a diklo ti lo simfiangtu a si ih na harhdamnak na ngai poimawh zet a ṭul. (3) Na mang ah rul na hmu leuhleuh: Na mang ah rul na hmu leuhleuh asilen na kiangkap ih um pawl lakah fimkhur ten tlangleng aw.\nNa hnaṭuanpi, na nupi/pasal karlakah remlonak, huatawknak aum ti lo simtu a si. Asilole na kiangkap ah boruak sia a herkual rero lai ti lo simtu a si. (4) Na mang ah rul ṭihnung zet na hmu: Na mang ah rul ṭihnung zet, tursia nei pawl na hmu asilen na hringnun ah red light aum ti lo simtu a si. Miṭha lo, boruak sia in a lo naih vivo ti lo simcia tu a si ruangah ralrinten tlangleng aw.\n(6) Ihkhun ah rul na hmu: Ihkhun ah rul na rak hmu asilen na pomlai nupi/pasal karlak ah thilṭha lo, thildik lo aum ti lo simtu ciikhat a si. A caan ahcun nangmah khal na nupi / pasal hrangah mi ṭihnung na si ti lo simtu a si. (7) Na hnaṭuannak ah rul na hmu: Zan na mang ah na hnaṭuannak ah rul na hmu asilen na hnaṭuanpi lakah nangmah lo remlotu an um. Hnaṭuannak ah buainak, sinpi lonak a thleng thei.\n(8) Rul-var na hmu: Ahmaisabik ahcun na rawng duhmi thawn khal zoh a ṭul, ṭhimnak ah rawng var na duh asilen thilṭha lam a si ih rawng-var na hua tuk asilen thilṭha lo lam khal a si thei. Na mang ah rul-var na hmu asilen nunghram thar na thoksal ding tinak a si. Asinan na rak ṭih tuk asilen na hringnun ah thlen awknak danglam zet aum ding tinak a si, pangaiten na hmu a si ahcun thilṭha lam a si ih boruak thiang thar na hawp cing ding ti lo simtu a si.\n(9) Rul-sen na hmu: Na mang ah rul-sen na hmu asilen ralring aw. Na hringnun ah red light aum ti lo khihhmuhtu a si, na kiangkap um minung asilole boruak umdan kha zohfiah vivo in thil tuah aw. (10) Rul-hring na hmu: Rul-hring cu thikthusia lam a khihhmuh. Na kiangkap um pawlin an lo thik, asilolen nangmah in na thik tla a si thei. Na hringnun ah thikawknak a thleng cing ding, asilolen a thleng zo khal a si thei.\n(11) Rul in a lo cuk: Rul cu an ngainat um lo zet, rul cu boruak ṭha lo, damlonak khihhmuhtu ciikhat a si. Asinan, na mang ah rul in arak lo cuk asilen na damlonak, boruak siava cu a ziaum thlang ding ti lo simfiangtu a si. Mang ah rul cuk tuar cu thilṭha lam a si thung. (12) Rul in midang arak cuk: Na mang sungah rul in midang arak cuk asilen rul cuk cu thilṭha lam a si tin kan tarlang zo kha. Cun zanmang ah midang cu kanmah tinak tla a si ṭheu, zanmang ah kanmah cu direct ih kan langlo caan khal aum.\nNunau Thil @ Ihsin Khuasia A Dawisuak


17Ngalha laklo neh hmueihtuk taengah BOEIPA kah tueihyoeih khosoih rhoek te rhap uh saeh. Te vaengah, “BOEIPA aw na pilnam te rhen mai, na rho te kokhahnah la, amih lakli kah namtom taengah la khueh boel mai. Balae tih pilnam taengah, 'Amih kah Pathen te melae?' a ti eh,” ti saeh.


Snakes Climbing Up Your Toilet is Just an Urban Legend Right? According to Major Media, It is More Real than You Imagined! | Texas News Journal


RAMHRANG NUNNAK PEKTU CNDF PA RALṬHA PA(5) PAWL – Thechinlandtoday\nRAMHRANG NUNNAK PEKTU CNDF PA RALṬHA PA(5) PAWL\nadmin July 8, 2021 Leave a Comment on RAMHRANG NUNNAK PEKTU CNDF PA RALṬHA PA(5) PAWL\nRam leh miphun duhdawt ruang ih nunnak liam mi 5 te, Nan thapawknak hi a lak a si hrimhrim lo ding. Nan thuanthun cu kan lungthin ah kan cing nung ding. A mawimi le zom tlakmi keneh neitu nan si. Nunnak tluk ih hlu ziang si a um. Nan pekawknak hi kan ram hrang ro hlu a si.\nSalai Naing Aung, Salai Țial Hup, Salai Van Bawi, Salai Aung San Win, Salai Thawng Zel, Vanram ah kan tongaw leh ding.Crd Chin thu thang.\nKan Martyr Salai Naing Aung, Salai Țial Hup, Salai Van Bawi, Salai Aung San Win, Salai Thawng Zel te pawl ih tan takmi innsang hrang le kan Pa ralṭha CNO/CNDF pawl hrang pelh loin thlaza cam cio uhsi. FDMS\nPPE hruh in midang nunnak runsuaktu cun a nu ih nunnak a runsuak man nawn lo. Kei na fapa hin PPE hruh in midang nunnak runsuah hna ka tuan nan PPE hruh phah in ka lo thlahliam ding tin ka zaanmang hmanah ka man ban lo, Volunteer pakhat ih auaw ( True story)\nOxygen dawng thun a ngah hrih lo ti thei keukeu cing in mai innsang damlopawl hrang ah ruahsannak thawn Oxygen thunnak dawr ih va tlar aw tento tu kalaymyo mipi. Htetar Karkyaw.\nRam Le Miphun Caah Nunnak Petu Hna CNDF Falam Pasal Tha →\n← Falam Peng Khuate Pahra Ah Ralhrang Pawl Cawlcangh Ning Cu Lungfak Tuk


England Ram Siangpahrang Tupa Nupi Nei Cing Ding - Chinland Today Media\nEngland Ram Siangpahrang Tupa Nupi Nei Cing Ding\nNovember 19, 2010 8:10 pm·0 comments\nEngland ram Siangpahrang Queen Elizabeth ih tupa Prince William cun kum 8 sung a rak kawp zomi Catherine Elizabeth Middleton thawi hnakumih an neihawk dingthu a puang felta. Prince William leh a nupi ding Catherine Elizabeth Middleton ih neih awk ding thuhin leitlun a dengsuak cak nasa ih, England ram Siangpahrang tohkham luahtu ding Prince William leh a nupi ding Catherine Elizabeth Middleton hi kum 28 mi veve an si.\nHimi te pahnih hi tuikum October thla ah khan Kenya ramih colh hahdam an hman nakah hamawk nak an tuahih, an neihawk ding thuhla an puansuah ihsin ram dangdang hruaitu upa leh mi pawimawh ziangmaw zatin lungawipi nak leh lawmnak an kuatih cumi pawl lakah Canada Prime Minister, Stephen Harper, Australia Prime Minister, Julia Gillard leh British Prime Minister, David Cameron pawl khal an tel.\nPrince William hin a nupi ding Catherine Elizabeth Middleton hamnak ih zunghruk a pek mihi a suahnak pa Prince Charles in a nu Diana a rakpek mi kherkher a siih, Prince William in himi a nui zunghruk kherkher a nupi ding hamnak ih a peknak sancu kum 1997 ih France ram khawpi Paris ih Motor cangsual nakih thi a nu Diana cin ringring nak leh a nu Diana cu tu ah an hnenah umlo hman sehla an thinlung ah a um ringring timi langter nakih a pek mi a si thu a sim.\nPrince William leh a nupi ding Catherine Elizabeth Middleton tei pahnih hi St, Andreus University ih tlawng an kaitlang nak ihsi thei aw an siih, relzo vekin kum 8 an thlunawk hnu ah an nei aw ding a si. Siangpahrang lalnu Queen Elizabeth khalin an tupa in nupi a neih dinghi a thinlung taktakih a lungawipi thu a sim. William leh a nupi Kate tei pahnih neihawk dinghi leitlunih neihawk nak ropi bik leh sunglawi bikih ruahmi a nule a pa Prince Charles leh Diana tei neihawk nak hnakih ropi sawn dingih ruah a si.\nLeitlun Faphir Dam Sau Bik Hminsin


Keimah Ih Uknak Ram - Chinland Today Media\nKeimah Ih Uknak Ram\nMarch 30, 2010 10:43 pm·0 comments\nNan thinlung in Khrih cu ttihzah uhla Bawipa ti’n upat uh. Nan thinlung sungih nan pommi nan ruahsannak kha a lo suttu pakhat- khat an um ahcun an thusuhmi let thei dingah ralring cia in um ringring uh. -1 Peter 3:15\n– Thutthentu 9-10\n– Luka 5:17-39\n1977 kum ah, kum 15 mi Kevin Baugh le a rualpi pakhat cu mahte nom awknak ah ram din ding an tum. Ram hmin ah “The Republic of Molossia” ti’n an sak ih ramzuk an suai, cahnah paisa le thantaar tla an tuah. Tuni tiangBaugh cun nom awknak ah ram fate cu a tuah rerolai. Acre 1.3 kaumi a ram cu Nevada nelrawn ah a um ihChicago Tribune thuthangca ih thuthang petu Colleen Mastony a va leen tikah Baugh in ramdang bomnak tiah a kawhmi US siah (tax) a pek thu a sim. “Mahte ram neih hi ka nomnak ah ka tuah,” a ti.\nMi tampi cun cuvek in mahte ram neih ding kan tumtah lem lo men ding. Asinan zo in a uk ding tiah kan relcat ttulmi thinlung sungih mahte ram cu kan nei cio. Peter in, “Nan thinlung in Khirh cu ttihzah uhla Bawipa ti’n upat uh,” a ti (3:15). Ttihzah upat timi cu Khrih cu kan nunnak Uktu le Bawi ah ret ding tinak a si.\nMikip in kan nun uktu dingah kan sungah thil pakhat kan ttul. Cuih thil cu, kan thlarau a tthum awknak hmun fate, midang zohman ih theih lo, mah lawngih theimi a si. Khrih cu kan thinlung uktu ih kan ret tikah zalennak taktak kan ngah. – David McCasland\nKeimah timi thi ding hi ka hrilmi,\nTho saal nawn lo dingin;\nKhrih ih bawi tokham naih ding ka duh,\nNgamzet in ukter aw. – Christiansen\nKhrih in kan thinlung a uk ahcun kan ke cu Amai’ lamzin ah a feh.


HNIHSUAK THUNGAI | VCTH\nHome » Cahram » HNIHSUAK THUNGAI\nBy vcth on December 21, 2013.\nSocrates hnenah khualtlawngpa pakhat nih hitin thu a sut.\n“Hmai ih khua thleng dingin ziangtluk rei ka feh ṭul ding”.\nSocrates nih “ feh phot mei awla” a ti.\nA feh ih kar kul hrawng a kar hnu-ah Socrates nih a hei ouh.\n“Nazi pahnih na rei ding”\nKhualtlawngpa cun thinheng nawn in,\n“Ziangah ka lo sut lai ah ṭhaten i sim men lo” a ti.\n“Khuitluk in na feh ding ti zoh ta ṭul si”.\nRome san, canganthiam Kanton Senior hnen ah a uar zettu mi pakhat nih,\n“Ziangah si, Rome khaw lai ah na zuk-lem tuah in upat sunlawihnak an lo pek lo ti ka ruat thei lo, pakhatkhat cu kan tuah ṭul ding” tiah a ti.\nAnih in “ zianghman tuah lamlam hlah, ziangah hi pa hi sunlawihnak an pek si pei ti hnakin ziangah upat sunlawihnak an pek lo si pei tihi ka duh sawn” a ti.\nVoikhat cu Socrates le milian zet pakhat khual an tlawng thlang. Lamtluan ah mi huatsuak fifir an tamzet ti thu an thei tikah, milainpa cun “ in thei pang ahcu ka cem si ko”. Socrates cun “ in thei lo pang ding ka va phang ve”.\n“Na mithmai ah donharnak pakhat te hman na nei lo mi hi ziangruangah si” tiah a tlawngta in Socrates cu a sut.\nAnih in “ka sungral ṭheh ual tiin riahsia ding tlak thil pakhat te hman ka nei lo ruangah panteh”.\nKa sut lo\nMino pakhat nih Mozart hnenah Symphony( hla picang tak, mi tampi ih tum khawm ṭul, a malbik ah hla bung ṭhen pathum in a tlun telmi) ngan daan a sut.\n“Na no deuh lai lo maw, hla menmen pawl ngan hrih ko awla” tiah a ti.\nMino pa cu lungkim lo zet in “ziangah nang hmuah na kum kumkua ah symphony pawl na ngan zo ko lo sawm”? Mozart in “ngan e, asinan kei cu zohnen hmanah a ngandaan ding ka va sut ciamco lo pi”.\nAwnmawi thiam hminthang Wagner le Shumann, an hmu awk tawkfang in kom ngaihaw zetmi rualpi ah an cang.\nWagner nih “ Shumann cu miṭha tak a si, a ṭong mal tuk lawmmam mi lawng hi si poi”.\nShumann in le “ Wagner cu mitawk, kom nuam tak patling a si, a ṭong tam tuk luar mi pakhat te hi si a poi”.\nA ṭul lem sawm!\nEinstein cu san thawn mil aw mi hnipuan hruk a thiam lo hlei ah thur nawn in a um deuh ringring. Voikhat cu New Yorh ih a rualpi pakhat nih,\n“Na angki leng hi a hlun tuk ih ziang rawng(colour) ti hman thei a theih nawn ual lo, a thar lei in thleng thlang awla” a ti.\nAnih in “a ṭul lem sawm, New York ah zohman nih in thei cuang lo pi”.\nKum tawkfang rei ah cui a rualpa nih cui angki hlun zet a hruk rero thotho tu Einstein cu a hmu tikah angki thar thleng ding in a forh lala. Einstein cun “a ṭul lem sawm, New York mi hmuahhmuah nih in thei ṭheh thotho ko ual” a ti.


LCF (Aizawl) Pastor Hmaiton thusuhnak - Chinland Today Media\nLCF (Aizawl) Pastor Hmaiton thusuhnak\nApril 13, 2009 8:26 am·1 comment\nCHINLANDTODAY LE SAYA FRANCE.\nLai Christian Fellowship (Aizawl, Mizoram) ih Pastor hnatuan lai, Saya France cu, kan Chinlandtoday palai pakhat in, Aizawl a tlawn remcan laiah, amai inn rori ah lengin kawmnak a nei ih, a hnuai lam vek hi an kawmawk nak a si. (NB: Chinlandtoday=CT, France = F).\nCT: Sayapa, hi CT hminin kawmnak le hmaitawnnak mallai lo neih kan duh ih, can siang zet ih in pek ruangih lungawinak kan lo sim hmaisa.\nF: Keimah vek in kawm duhnak ruangah kei khal ka lungawi zet.\nCT: Sayapa, na suahnak khua le hmin, na nu le pa le na unau pawl in sim thei kem maw?\nF: Aw, Ka pa cu Za Ceu a siih, ka nu hi Ngun Lawm (1995, Oct ah mual in liam san) a si. Ka suahnak khua cu Falam peng ih Thanhniar (S), Laizo tlangkulh sungih um a si. Puitling unau cu 9 kan siih, mipa 5 le nunau 4 kan siih, kei hi a paruknak siin, mipa ahcun a lai ka si.\nCT: Na nupi fanau pawl in sim thei bet awla, a lungawi um zet ding.\nF: Si, Kum 1998, May 9 ah Chun Cung (AG Church) ah Pathian in ka rawngbawlpi dingih in pek mi Cer Hliang, Halkha Peng, Sung Cung khua thawn Patian hmaiah kut sihnak kan neiih, tuhi fa pa pahnih le fa nu pahnih Pathian thlawsuahnak in kan nei. A upa lam ihsin cun, Finny Van Duh Lian, Julie Van Sui Hnem, Buulah Thian Tha Nei le anautabik Ribert Thawng Tha Ceu pawl an si.\nCT: Leitlun tlawng ziangzat tiangin ha na rak kai?\nF: Ka kai sang lo zet, phun 8 hi thlathum ka kai man.\nCT: Na Pianthar ni le thla na mang lai maw, zawi thuthang tha simnak in ha na pianthar:\nF: Kum 1984 Feb ah Evan Rual Uk ih thuthangtha simnak in Pathian hnen ihsin Rundamnak ka rak co ih, cumi lai ahcun Phun 7 ka rak kai.\nCT: Pathian rawngbawl in ziangtik ihsin na lut?\nF: Kum 1984 Sept ihsin Rev. Van Uk (Mandalay Current Pastor) thlun in rawngbawlnak ka rak thawk.\nCT: Rawngbawlnak ah harsat nak tawng lo cu sim ding an um mal zet ding ih, cumi harsatnak na tawn can ah, nangmah le nangmah kha ziangtin ha thazaang na pek awk theu?\nF: Si ko, kei cu a tlangpi in zumlotu hnen lam si lo ih, Khristian pawl hnenah rawlbawlnak ka nei tam sawn ih, mi tamsawn rawngbawltu pawl ih an tuar mi harsatnak cu ka tawng lo tla a si men thei, hmansehla harsatnak ka tawn can ah thazang ka pekawk theu mi bik cu, “Pathian in kawhnak a siih, dungsiip thei ka si lo” timi a si bik ko.\nCT: Na rawngbawlnak ah ziangmi hin ha na thazaang lo ti niam deuh bik?\nF: Si, tam zet a um thei ding nan, ka sim duh mi deuh bik cu, nauhak no tuk ih rawngbawlnak ka rak thok le, leitlun fimthiamnak zir niam deuh ih Pathian hna ka tuannak hin can tam zet cu thin nau in in tuah theu.\nCT: Cumi, na sim duh deuh cu tlawng phun sang deuh kai ih rawngbawl hi a tha na ti duhsan deuh maw?\nF: Si hran tuk cuang lo nan, tlawng phunsang kai cingcing cun zir le hmuhtawnmi an nei tam dingih, zirh ding khal an thei tam sawn ding tiah ka ruat deuh. Keimah ahcun Pathian ih in kawhnak ka theih mi le ka thlacamnak, ‘Thih tiang rinum in’ ka timi hlensuah cu ka tum ko.\nCT: Pathianih kawhnak na dawn dan in sim thei kemmaw? Mi hrekkhat in tleu ka hmu tina, a hrekin larawknak ka hmu ti simmaw, etc. tam zet an um bang hi na si ve maw?\nF: Keimah cun cuvek laizawknak le thil dangdang cu ka hmu lo, kan Ca thiang sungih nganmi, ‘Hantuan ding tam, tuantu ding an mal’ timi le Isaiah sungih, ‘Zo si ka fial dingih, zo si ka hrang feh ding….Keimah ka um, keimah I fial aw’ timi hi ka dawnmi kawhnak cu a si bikih, cun no laiih Pathian hrangih pekawk tluk ih sunglawi le mankhung hi cem ter ka siang fawn lo.\nCT: Zirnak lamah, Bible tlawngah Distance talih thehmi na nei maw?\nF: Aw, sim tlak zet cu a si lo nan, Saya Sui Liang Mang ih pek mi, Rogma ah Certificate Course cun ka theh.\nCT: Hmailam can hrangah, kum no lai na siih, zir vivo tumnak na nei maw?\nF: Ka thinlungah tlawngkai cu duh zet hman khal sehla, tlawng sung ngaiih vung lut ding cun, nupi fanau nei zo kan si ih, ruah a har zet. Hmansehla, Pathian in bawmtu tha le can in on sak ahcun kai cu ka tum ko. Ka kum lam ahcun upa ah ka ruat aw hrimhrim lo.\nCT: Kahtaphuakin vun lo sut sehla, tleirawl nun nawmnak na rak cen aw dah maw?\nF: Uhmmm… Kum 16 ah ka pian thar ruangah, tleirawl lai can ka rak nei mal ih, cen ding a um lo a bang, hmansehla mipa tit a fam cu, duh kuahko ruang si lemlo in, vei hnihkhat cu zuu ka rak tep ve dah ko. (Hnihsuak tuk lemlo ih ha ti lang phah in).\nCT: Aw, asile ziang kohhran hmin in ha rawngbawlnak na rak neih hmaisakbik?\nF: Kum1985 ahkhan kan khua ih AG kohhran a um lo ruangah, Falam AG ah ka rak pe aw. Cutin ka feh vivo ih, kum 1987 ah AG in fulltime Minister (Rawngbawltu) ah in lak.\nCT: Cun, na rawngbawlnak pawl in sim bet vivo mai ding maw si?\nF: A hmisabik ah, kum 1987 akhan Tanbu (Kalaymyo) ah, Saya an neih lo ruangah, thla 5 saya va tuan sak in ka um. Cumi hnu ah, Taungphila AG nubu pawl in Evangelist ah in hmangih, 1987 in 1992 tiang a siih, 1994 ihsin Halkha lam AG thotho ah ka tuan ih, cuisin 1998 ihsin 2002 tiang Falam AG ah ka tuan, cumi hnuah Kalaymyo ah tuan in, kum 2006 ihsin tuisuni tiang, Aizawl LCF ah pastor ka tuan a si.\nCT: Cumi na hnatuannak zo pawl ahcun Pastor in maw, Evan sawn in ha na tuan tam sawn?\nF: Pastor siin tu LCF, Aizawl ahhin ka veikhatnak a si.\nCT: Asile, LCF, Aizawl hin a sawm in maw an lo sawm, nangmah sawn in na dil ha?\nF: Kei hi cu in rak sawm mi ka siih, ka hnatuan dan ding pawl in sim theih hnu ah, thlacamnak kan neiih, cumi ah Pathian duhdan a si zumnak thawn tuan dingin ka pe aw a si.\nCT: Thudang pakhat (Hni deuh phah in), na hlawh zat cu na rel siang lo keiih, nan sungkaw khawpkham zat awm cu lawmman an lo pe maw?\nF: E, si ko e, kan sungkua cun Pathian zaangfahnak in kan khawpkham ko.\nCT: Na Fellowship ah vun kaat sehla, zarhpi ni veikhat ah mipum ziangzat hrawng khawm in thawhlawm lut hi ziangzat hrawng a si ti in sim thei kemmaw?\nF: Si, zarhpi ni ahhin mipum hi 300 le 400 lak cu kan khawm ding a zum um, cun thawhhlawm pangai hi cu Rs. 2000 ihsin 3000 kiangkap cu kan ban theu. Cumi ah, thenhra thenkhat hi cu sim a har zet, a can ah Rs. 1000 a lut ih, a can len Rs. 10000 khal luh can a nei.\nCT: Nan Fellowship ahhin member hi hmin na la maw?\nF: Hminlak hi cu kan nei lo, Fellowship kan siih, mipi pawl in an kawhhran ah an khawm theiih, cun ziangtik lai khalah, kan hnenah an ra khawm thei theh fawn. Siat that ni khal, zoh thei cincin, kan lammi pawl cu kan zoh awk theh ko. An khawm khallen, khawm lo khallen, kan lam mi an si hnuhnu cu kan member ah kan ngai a si bik ko.\nCT: Pathian thusimnak ahhin tong dang hman thei mi na nei maw?\nF: Pathian thusimnak ahcun Falam lo cu Halkha hi ka ti theiih, mizo hi cun ka harsat deuh lai.\nCT: Hnamdang mi karlak ah rawngbawlnak na neih dah maw?\nF: Kan Laimi karlak ti lo ahcun ka nei mal zet. Ka neih dah mi cu Thado, Kachin, Shillong ih khasi le Mara pawl hnenah ka rak nei dah.\nCT: LCF ihsin na term a cem tikah, ziangtin ha rawngbawlnak peh vivo na tum?\nF: AG ka siih, tu khalhi ka term a kim cun, AG ih tuan sal ding ka si.\nCT: Nan kohhran nan cah nak deuhbik ih na theih mi?\nF: Kan EC, nubu, mino, le members hi nasa zet in tan an lak hai ih, cumi cu kan thazaang an si bik ko.\nCT: CT hi nan member pawl in in hlutsak na zum maw? Cun kan Laimi hrangah ziang tin ha na hmuh dan?\nF: Laimi hrangih thupi zet mi, kan Calai thupi zia kan theisuak vivo ih, kan member sung khalah zuam zetzet an um ih, an hlawk pi zet ding ka zum.\nCT: CT hrang na can sunglawi in pek ruangah kan lungawi.\nF: Kei khal ka lungawi zet.\n(NB: CT hin mi tibik le porh hleice, duh hleice a nei lo, rawngbawltu le cawisantlak minung cawisan hi kan tumtah mi a si).\nWaka Waka Ti Mi Sullam le A Zohtu Fala Pawl Hi!\nTags: Hmaiton thusuh\non April 14, 2009 at 6:10 am\nSaya pa hi ka nauhak te lai ah a thusim ka rak ngai ih ka tap zik rero dah.\nPathian in a hmang zet.\nPathian in hmang sinsin seh.


Aung San Suh Kyi in kum 10 sung in Hruai theinak dingin Thlacamsak a ṭul – Dr. Run Bik | Falam Online Media\nTuiṭum kan rampi hrilawk ah NLD cun central parliament I mipi hril seat 490 lai ah 396 ngah in kum 2015 hrilawknak hnak in a ti tha riai. Hihi party hruaitu Suh Kyi ruangah a si ko.Tuiṭum ahcun bulpak zoh lo in party pe uh a ti lo cing khal in Suh Kyi cu kan pe thluh tho tho a si hi.\nKei cun kum 5 sung lawng si lo in kum 10 sung, cucu kum 2030 tiang ka tinak a si – Dr. Run Bik\nKawl party dang pawl, Tura Shwe Maan I Union Betterment Party (UBP),Ko Ko Gyi I People’s Party (PP) le Dr. Tet Tet Khiang I People’s Pioneer Party (PPP) pawl khal in seat 5 ciar vek tla cu an ngah ka zum nan pakhat hman an ngah ta lo. Ralkap party Union Solidarity & Development Party ( USDP) in le 2015 I seat 41 an ngahmi kha tui ṭum ah 31 ah an tla rupri. Gen.Min Aung Hliang I President si tum a sun mang khal a hlo rori ding.\nHivek si ta cengceng cu Suh Kyi in kum 10 in hruai leh seh kan ti a ṭul ko.A kum a upa tuk lo ding maw kan ti men ding. Harhdamnak lam ahcun ralrin a thiam tuk ko. Natnak ṭihnung a neih lo i tuahmawhnak vek a ton lo cun tui hnu kum 10 ah kum 85 lawng a si lai ding.\nIndia ramah kum 1977 ah kum 83 i upa Moraji Desire in kum 2 sung prime minister a run tuan. USA ah Joe Biden hi a term tawp ah kum 82 a si ding. Kum 1955 hrawngah UK ah Winston Churchill khan PM a voi 2 nak a run tuan i cunah kum 83 a si. Ka ngan/sim ṭheu.Hril tlin mi i kum upa bik cu Malaysia ih Mahathir Mohammed a si i kum 93 a ti ah PM a run tuan leh.\nAwle, Suh Kyi hi, hi tluk I mipi I an duh ruangah ralkap pawl khal in an hmaisawng deuh ding ih tuhlan vek cu an puar thau ngam lo ding. Kum 10 sung ahcun kum 2008 Dan se pi khal kan hlon thei dingih federal democracy ngai ngai khal kan ngah ko ding. Tiangyinta pawl thawi doawk khal 95% cu a reh ko ding. Ralkap acozah sanlai I Suh Kyi hrang I thla kan cam vekin Pathian hnen I a dam reinak ding in thla kan cam sak a ṭul a si hi.\n← Tibetan Vur lak ah Mithiam pawl ih hmudah lomi Khuahlan Virus ci 28 an hmusuak\nHmaizarh ihsin UK ram ah Covid 19 dokhamsii hmang thok ding →\nParty khat le khat Puh Awnak ah Mipi Fimkhur Ṭul\nRihkhawdar ih Mithattu A Phuang Aw Thluh


US In Zimbabwe Ram Bawm Ding - Chinland Today Media\nJune 14, 2009 9:33 am·0 comments\nMizan sunih US President Brarack Obama leh Zimbabwe Prime MInister, Morgan Tsvangirai Washington ih an kawm awknak ah US President Obama cun Zimbabwe ram bawmnakih dollar Million 73 a pek ding thu a sim.\nObama cun dan diktak leh minung covo diktak hmanthei nakding, harhdam nak leh fimthiam nak lam hrangah US cun theitawk suah in Zimbabwe ram cu bawm leh khaisan a tum a si a ti.\nObama cun Zimbabwe Prime Minister, Morgan Tsvangirai cu midik leh mi raltha a siih Zimbabwe President thawi tuanvo thatei an zem aw thei cu a lungawi pi thu a sim. Obam cun tuihlan ih President Mugabe in sinak leh tuanvo ziangtin kim a rak lak thluh laiah Zimbabwe ram dinghmun cu a harsa zetih ei leh in zirnak leh harhdam nak lam khalah harsat nak tamzet anrak tong ringring ih, Prime MInister Morgan Tsvangirai thawi tuanvo an zem awk hnu ah cun Zimbabwe ram cun hmailam panin thanso nak lam zin a zawh thlang ding a si a ti.\nZimbabwe ram Prime MInister, Morgan Tsvangirai cun Zimbabwe ram leh mipi pawl cu theitawk ih tundin sal a tumthu a simin Zimbabwe ram mipi harsa tuk pawl tundin nak dingah dollar Billion 10 hrawngcu tui a ttul pawimawh mi a si a ti.


Zomi Federal Union in hmailam Kekar danding Mipi sim thei - Falam Online Media\nZomi Federal Union in hmailam Kekar danding Mipi sim thei\nApril 29, 2021 Ni Hnem Sung\t0 Comments\nZomi Federal Union cun 2021, April 29 ni khen mi ca suah in hmailam Kekar tum dan mipi hnen ah simtheinak an nei.\nTheihternak ca suahmi ahcun “Zomi Federal Union cun theihternak kan suah cia mi bangin hnget zetin dingin hmalaknak kan nei rero.”\n“Zomi Federal Union hmuitinmi hluhsuahthei dingin Committee Representing Chin State Hluttaw – CRCH siseh, Interim Chin National Consultative Council – ICNCC siseh, Ministry of Defense – MOD, National Unity Government – NUG thawn khal hmasabiknak hmuhton thureltlangnak kan nei zo.”\n“Mipi ih kan beiseibikmi Federal Democracy hrambun rampi dinsuahthei dingin kan unau tlangparmi pawlkom thawn ṭuan tlangin hmailam khalah hmalaknak kan nei vivo ding a si” tiah mipi theihternak ca an suah.\nZomi Federal Union cu Tonzang, Tedim, Kalaymyo mino hruaitu tongkhawmaw in 2021, March 30 ih dinsuahmi pawlkom a si ih, tumtah hmuitinmi cu\n1. Ralkap ukhruainak titawp ding….\n2. Daan loih kaihkhih tuar rampi hruaitu le kaihkhih tuar tlangpar mipi luat nak ding….\n3. 2008 Daanhrampi ṭhiatbal in Federal Democracy hrambunmi ukhruainak tisuak ding, hram bun hnget ding…\n4. Zomi thawn pehparin mipi pianvo humhim in ukhruainak hrang hmalak ding….\n5. CRPH thawn Federal Democracy hrang hmalaknak neitu tlangpar hriamhrei keng pawl thawn kutzakai in Federal Democracy hrambunmi ram le ralkap cangsuak theiding hrang thatho zetin hmalaknak nei vivo ding …. tipawl an si.\n← Chin Arsi Tleu pakhat Dairial cang ta\nApril 29 : CDF – Mindat le SAC Ralkap karlak thurel cipciar →\nChinram hriamkaibu ṭangrual pawl le SAC ralkap doawknak ah ralhraang lam tuar na\nCM Pu Salai Lian Luai cu a Inn suahsan dingin Thupek a si zo


Chin ramkheltu in hmin pe tum ve - Chinland Today Media\nChin ramkheltu in hmin pe tum ve\nApril 4, 2010 1:06 pm·1 comment\n3 April 2010: Chin mi ramkheltu pawl cun Kawlram khawpi thar Naypidaw ah hmin pe aw ve dingin 29 March ni ah an feh.\nRamkhel party pawl hin Chin National Democratic Party (CNDP) tiih hmin pek an tum. Hi hmin an pom theilo ahcun Chin People’s Party tiih thlengsal ding a si.\n‘Chin ramkheltu Naypidaw ih feh, mi pahnih in phone in bia ih tui kum hrilawknak ih hmin an pek tumve thu in sim, an hmin lawngte ka thei lo’ tiin Mr Nahthang, Falam ih an party sungtel pakhat cun Khonumthung thuthang latu pawl a sim.\nHrilawknak ding thuthawn pehpar aw in Chin political hruaitu Yangon ih um le Chin ram khawpi tin ih um mi pawl thawn thuhla relkhawmnak anneih zo thu khal a sim bet. Amahlawng te Chin mi ramkhel tu lak ihsin zobik an hrilsuak ding ti lawngte a fiang hrih lo.\nHelicopter Thawn Chinram Bawm Dingin Chin Party Pawlin Kawlram President Cakuat\non April 5, 2010 at 4:32 am\nLong weeken si fawn thawn mal lai hun kam tam deuh kei…Cahram comments nak cu a si lo nan kan calai kan ngan dan sawi hi mal lai ka hun comments ve hnik kei. Thisen ih extremist pawl dawiat zoih rak um pawl cun in bauh tliar tlo men thei.\nCu cu thil dang ciamco si hlah kho…”Ramkheltu party pawl ” ti cafangte hi a si. Tulai khawvel a thangso vivo vekih mah le tawng/calai thangso tir hi kan tum ciau a si ko ding. Hi kan tawng/calai kan thranso tir tum dan hi a phun phunin kan zuam ciau ih thil tha tak khal a si. Khawvel cangkan dan ih zirin si seh Laimi pawl khal in Political ram thar kan kaan tin ten si seh, Economic ram thar kan kaan tin ten si seh, Religion ram thar kan kaan tin ten tawngfang thar kan sar/hmang vivo theu. Tu hlanih Khuangcawi le Sa aih ih kan tul laiah Religion ram ri thar kan kaan hnu cun kan hman dah loh Haleluia, Amen, Hosana, Emanuel etc tawngfang thar kan sar suakih kan pipu san ihsin kan theih le hmuh dah loh Zion tlang, Kalvari tlang le Bethlehem khua pawl in kan lung an ti lengih zarh khat vawi khat tal cu laimi lakah an hming rel lo leh mi rel thei lo kan um ka zum lo. Cuvek thothoin British-in inawpih Political ram thar kan kaan vivo hnu cun kan rak hman dah loh le kan neih dah lo tawngfang thar Win Gyi, Mi uk(Mi uk ti hi kawl tawngih Myo augh),Captain, Major le Party le Democracy tiang tiang tawngfang thar kan nei la la fawn. Politic ih ram ri thar kan neih ve ten Economic ram ri thar kan nei cih ih kan tawngfang theih dah loh sung le myit etc khal kan mai irawm suak tawng ngai ngai vekih kan ruat thlang. Cumen si hrih lo, zirnak ram ri thar kan thlen ve ten kan hman le theih dah loh Mathemic, Physic, Chemistry etc rel cawk loh tawngfang thar computer le virus tiang kan hmang vivo thlang.\nDuh hnakin a sau zik. Curuangah kan tawng/calai thranso tir kan tum dah hi a thok pekih kan hman mi tawng dang kha laitawngah kan thleng theh ding ma si. Cuvek thothoin Party ti le Pawl hi a dangnak a um kei maw? A tlunih kan hmuh vekin “ramkheltu party pawl” ti hnakin Political Party ti men se la a thei lotu kan um cuang kei mo. Cuvek vivoin Mirang tawng kan rak hman theu mi pawl Vitamine, Physic le Chemistry pawl tla hi ziangtin kan ruat a tul can te lovi Amen le Haleluia hin Pathian lung kan ti awi lo men thei. Curuangah word hmuah hmuah Kan tawng ih rem le ram lovi bet tir kan tumnak hin kan calai hmasawnnak hnakin kan sim le rel/ngan duhmi sullam hi a ti hlo theh sawn keimaw ti le CT thu thang thangso tir vivo duhsaknak thawn comments khal si lovin fakselna a si e.


Mipi In ‘Zalennak Kan Ngah Hnuah Thin Zar Wint Kyaw Cu Tu Hnakin Thazang Kan Pe Sinsin Ding’ An Ti – Meifar\nJune 1, 2021 admin Myanmar 0\nMyanmar ramsung buainak ah Actress Thin Zar Wint Kyaw cu nasa zetin arak cangvai rero zo, ramsung a buai pekte ihsin lamzawhnak ah a tel ih mipi hrang ei le in ding khal a dar ṭheu.\nHitin a cangvaih ruangah ralkap pawlin kai dingin an hawl ih hmunhimnak ah a relh. Myanmar mipi pawl khalin “Zalennak kan ngah hnu, ramsung a daih hnuah Actress Thin Zar Wint Kyaw cu a hlan hnakin thazang kan pe sinsin ding” an ti.\nA relhnak hmun ihsin a theih dandan in ralkap cozah cu a dodal rero lai. Kum 33 mi Thin Zar Wint Kyaw in “Burma ram cu mithatnak tualrawn ah a cang, doawknak tualrawn khal a si lo mithatnak tualrawn a si.\nRalkap le palik in daiten lamzawhtu mipi pawl an that, an kai ih zangfahnak nei loin an hrem ciamco. Leitlun mipi pawlin in zoh men nawn hlah uh, Myanmar mipi in bawm kan ṭul tuk” tin a Instagram ah a tarlang.\nHuiha… Ralkap In “June Thla Ni 30 Tiang Kahcawlhnak Kan Nei Peh Vivo Ding, Nauhak Pawl Thindaiten Tlawng An Kai Theinak Dingah” An Ti


Chin MP Pu Nah Thang Vuinak Ah Tlangbawipi Hung Ngai In Telpi: A Thuanthu tawi - Chinland Today Media\nChin MP Pu Nah Thang Vuinak Ah Tlangbawipi Hung Ngai In Telpi: A Thuanthu tawi\nApril 24, 2014 12:34 pm·0 comments\nFalam peng aiawh Chin Ramkulh MP Pu Nah Thang, 75, pumpi natnak ruang ih April 23, 2014 zanlam sml 7:25 ih mual in liam san tu thlahnak cu April 24, 2014 sml 2:00 – 3:30 ah caanserh hman a siih, Falam khawtaw Canbari veng ih Thlanmual ah FBC Senior Pastor Rev. Deniel Vai Lian Zul in a vuiliam a si.\nChin ramkulh MP Pu Nah Thang vuinak ah Chin ramkulh acozah Vuankyi Chuk Pu Hung Ngai, Chin ramkulh Hluttaw president Pu Hau Khen Kham, Chin ramkulh acozah Tuuthing lam le ramri tthansonak lam Vuankyi Pu Nang Za Mung, Chin ramkulh Taryartuukyi Chuk Pu Kap Tial, Ramkulh Palik Bawi le Falam peng ukawnaklam hotu pawl tla an tel tiah Falam laihlum Bingbipar Laisak cun a facebook cahmai ah a tarlang.\nA Thuanthu Tawi\nMP Nah Thang\nPu Nah Thang hi Pu Hrang Lui (Falam Peng, Khup Leng) le Pi Leeng Leng (Falam Peng, Khua Val) te ih fapa nautabik a si. 11 October, 1939 ah a suak. Suahpi mipa 2 le nu 5 a nei. Dawt Hlei Men (Hakha peng – Sur Khua) thawn 1973 January thla ah an nei aw ih fapa pali (4) le fanu (4) an neiih tu 18, pa (6) le nu (12) a nei.\nAn fale pawl tla cu\n– Pa Cung Chin Thang & Soe Soe Htwe (US)\n– Pa Cung Za Mang & Lian Ri Khum (US)\n– Pa Cung Uk Peng & Horm Hlaing Phone (Lashio)\n– Nu Sui Ngun Tial & Kyaw Kyaw (Tonzang)\n– Nu Sui Hlei Tial & Ram Lian Sang (Falam)\n– Nu Than Sui & Vum Hrang (tleicia) (Bangkok)\n– Pa Thawng Lian Thang & Sui Par (Falam Peng, Tlortang)\n– Nu Than Za Cing & Rev Phun Zung (Kalay, Angteng) pawl tla an si.\nMaymyo Phunsang tlawng in phun 10 a ong. 1961 ah Falam Co-orperative (Tamah) zung ah (LDC) cazi a rak ṭuan. Thlakhat fang a ṭuan hnu ah Health Assistant Training, Yangon ah a kaiih cutin 1964-1995 tiang Health Assistant cu Falam, Tedim, Tonzaang, Mindat, Kanpetlet le Thantlang peng pawl ah a ṭuan.\nRam le miphun duhdawt zettu le humhim duh zettu a si. A hnaṭuannak ih rinsan a tlaknak le zumtlak asinak pawl ruangah mipi khalin an duh zet fawn. 2010 Myanmar rampi hrilawknak ah CPP party hminin Falam peng aiawh -Myanmar rampi rorel innpi palai, Member of Parliament ah hril tlin a rak si.\nMindat peng ih Kannan Baptist Church Deacon khal term hnih a rak ṭuan. Mindat peng ih Pathian thu sim a ṭulzia pawl theiih rak ausuah pi tu a si ih a mai hmalaknak ihsin Methodist kawhhran thuthangṭha simtu pawl thawn thlanglam laitlang ah Pathian hna khal a rak ṭuan dahtu a si.\n2013, January 15 ah sunglam damlonak ruangah Falam Sizung ah a um ih ṭuanvo neitu pawl ih ruahnak pek vekin yangon sizung lam pan in sibawi thiamsang sawn hnenah zohawknak an nei. March 6, 2014 ah Falam khua dam ten a thleng sal. Falam khua a thlen hnu thlakhat, April 15 ah a fa le pawl in nu le pa upat pek sunloihnak le thlawsuah dilnak le Pathian hnen lungawi thusimnak an nei.\nRuahlo piin April 16, 2014 ah a natnak a suaksal ih Falam sibawi-piin Inn ah a tuam hlawm. April 19, 2014 ah Kalay Myo Chian – Myeih Clinic ah tuamhlawm dingin Falam ihsin an suk. A natnak in damlam pan loin a rauh sinsin. Sibawi pawlih ruahnak pek vekin Kalay Chain – Myeih Clinic ihsin April 23, 2014 ah Falam khua lam an pan piih Falam khua a thlen tawkfang a cawlhdam hnu, tlailam sml 7:25 cekci Pathian hnen ah in cawlh san a si.\nNB: A thuanthu tawi hi a ruak vuinak caanserh an hmannak ih an ngan mi cafang mallai rem ih ngansal mi a si.\nChin Ramkulh Hluattaw Palai MP Pu Nah Thang Mual A Liam\nHakha Le Thantlang Ihsin MP Cuhtu Ding Pawl


Pu No Than Kap: Chin Mipi Sinah A Lung Duh Bia A Phuan Ve Cang – The Cherry Par\nPu No Than Kap: Chin Mipi Sinah A Lung Duh Bia A Phuan Ve Cang\nNovember 12, 2020 Cherry News\t0 Comments\nCHIN MIPI NAN ZATEN, CIBAI.\nChin Party in Chin miphun ih a hloh rero zomi COVOPAWL lasal thei dingah, karbak pakhat ih retmi 2020 hrilawknak ah, Mah le tlin tawk cio thinlung, thazang, thiamnak le sumsaw suah in ṭan latu Ramsung le ramleng ih um Chin ulenau nan zate hnenah siseh; Nehnak co thei dingah mitthli thawn Rawl ul in thla in cam saktu Pathianmipawl hnenah siseh; Hnam hlamawi phunphun in phuah saktu le in zai saktupawl hnenah siseh; Ruahsur le nisa lakah Lamzin bek le sia zawh in, bike le ke thawn harsa zetih tlan sukso rero khawtin Party hnatuanpawl hnenah siseh; Thei tawk suah in Chin miphun DAMNAK thuthangtha thawn mipi kaithotu minopawl hnenah siseh, Chin party aiawh in lungawi thu ka lo sim.\nHrilawknak ah thianghlim ten nehnak co tumtu kan sizia kan langter thei ih di a riam. Cun, tui ṭum hrilawk ihsin zirsuah mi ṭhazet zet kan nei ih hmailam hrang ṭan lak dan kan thiam phah ding ruangah lungawinak thotho a si. Nehnak co duh ruangah Keimah bulpak thangsiat ih thuphan i puh rerotupawl hnen khalah, ka parih nan lungput diktak ka theih phah ruangah ka Lung a awi.\nDemocracy dan thlunin Kum 5 vei khat hrilawk ah a cak, cak lo timi cu vote ngahmi tam le mal zoh in relcat men mi a si. A thupi sawn cu hril tlin mi in Kum 5 sungah ziangvek in ram le mipi hrang hna an ṭuan ti a si. Sim rero zo bangin, hnam dam lo Chin miphun hrangah, hrilawk ih tlin le tlin lo hi a thupi zet nan thupibik ah ret theih a si hrih lo. Thimnakah, Chin Party in hrilawk ah a tlin thei ahcun, Vote petu mipi in mai miphun ngaina ih dinpi ngamtu kan sizia a takin kan langter tinak a si ding; Hriltlin mi MP pawl khalin, Chinram le mipi hrangah kan tumtah vekin ṭuan theinak can ṭha kan ngah thei ding ruangah, di a riamzet ding.\nHMANSEH, Miphun DAMLO kan si ruangah, miphun damnak thuthangtha kan theih fiang ding le kan hloh reromi, Kan Ram le ramri, Kan nunphung, Rinumnak mizia, Mai ram le miphun humhim ih cawisan duhnak lungthin, Kan anka le calai, Mahlemah rinsanawknak, tipawl ngahsal ih nei theisal dingah, Tlangram le Phairawn ih um Chin hnahthlak zaten lungkhat thinkhat pu in ke kan kar tlang thiam ding hi a THUPIBIK.\nCuvek dinhmun kan thlen tikah cun hrilawknak khal ah kan tling ringring thei. Hmailam feh dan ding thu ah, Chin Party neitu cu Chin mipi kan si bangin, mipi duhdan in kekar ih feh vivo a si ding. Chin lungput diktak neitu cun miphun damnak MEIFAR mihter siang kan um lo ding. Curuangah hi Meifar cu Chin miphun kan um kulhsung tesin fahlang san tiang, mit loin a alh a hliau deuhdeuh ding. Chinram le miphun humhim ih cawisangtu Cung Pathian pekmi hnangam daihnak nan hnenah um hram seh! Credit: Pu No Than Kap\n← 2020 thimnak cu, Kan Pi Daw Suh le VP Henry (NLD ) hi mee pek hrimhrim a herh ko ti kha kan Pa le nih Chin mipi sin ah nan chim rel\n2020 Election Trump An Tuahtonak Thawngpang thar. →


CHINRAM THANGSO DINGAH - Chinland Today Media\nCHINRAM THANGSO DINGAH\nBy: Dr.No Than Kap\nChinram thangso dingah vun ti hnuhnu cun a thangso hrih lo tinak tluk a si. Chinram thangso vivo/sinsin dingah ti sehla cu a thangso rero zo tinak a si. Cucu tanta hrihin, thanso thu kan rel tikah zirnak, sumdawn, ei-in le nuntu hawsakdan zate huap thluhin rel a si bik. Chinram thanso thu kan sim tikah ziangbik tahfungah hmangin kan thanso le thanso lo thu kan sim ti a thupi. A san cu kanmah hnakih thangso lo ram le miphun le hlanlai pupa san tahfung ah mangin tui niih kan dinhmun kan rel asile kan thangso ti theih a si ding. Khatlamah kanmah hnakih thangso ram le miphun tahfung ah hmangin kan thanso thu kan rel asile niam zet (thangso lo) kan si thei fawn. Tahfung hmanmi ih zirin sang lole niam tiih sim theih kan si.\nA hmaisain pupa san kan dung kum zakhat luan laiih kan dinhmun le nuntukhawsakdan thawi tahthim cun tui san kan dinhmun cu thangso ti theih a si. Khua le ram dinhmun zoh tikah pupa sanih an rak hmuh dah lomi le an rak ruat ban lomi mawtaw le mawtaw lamzin, concrete innpi, electric, cazirnak tlawng, telephone le computer tiangin a hung um. A ram sungih um mipi nuntu khawsakdan zoh tik khalah zirnak le fimthiamnak lamah siseh, pursum leilawn lamah siseh, biaknak lamah siseh, miphun dang tluk ban ziangmawzat an hung um. Kan umnak Kawlram sungih phunhnam dang Shan, Kachin, Karen, Zakhaing, Kawl tivekpawl thawi tahthim khalin ziang zawn khalah kan niam ce lo (mipum tam le mal ruangih ra cangmi thil hrekkhat cu thuhran).\nASINAN, ram thangso tiih pawm ciomi rampawl cu sim lo, kan ramhnen Tuluk, Thailand le India tivek thawi vun thahthimawk cun kan Chinram cu zianglam khalah a thangso lo lawlaw ti theih a si.\nZiangruang bikah a thangso lo? Kan rampi (Kawlram kan timi)a thanso lo ruangah a sungih um Chinram khal a thangso ve lo tin a tawizawngin sim theih a si. Rampi a thangso maw thangso lo ti cu ukawknakah thimnakah Democracy maw, Communism maw, Theocracy maw Military rule tivek kan hman le hman lo hnak hmanin uktu thuneitupawl in thansonak phunphun an fehpidan a dik maw dik lo ti le leitlun ramdangpawl thawn ziangvek pehtlaihawknak an nei timi parah a thumaw deuh. Ukawkdan (governing system) cu a duh Communist dan hman va si aw sehla ramdang thawn pehtlaihnak tha neih hnu-ah thansonak lamah lamzin dik zawh thiam a si ahcun tui ni ih Tuluk ram vekin thanso theih thotho a si. South Korea khalah ralkap uknak in an rak feh laiah an thangso thotho. Hiruangah ukawkdan a thupi lo tinak a si lo. Democracy a thupi lo tinak khal a si lo. Ukawkdan ziangvek khalah a dan hnakin cui dan fehpitu, hmangtu le nunpitu an thupi sawn tinak a si.\nAn pupa siangpahrangpawl san ihsin lalnak rori atcilh le khua le ram thansonak tuah thiam dah lo milaipawl kan kawp tlunah an kut hnuaiah ar kho khuhmi bangin cang thei loin kan um ruangah kan saduhthah Chinram thansonak timi cu kan thinlung suangtuahnak le mitthlam lawngah a umih a takin tuah thei le hmu thei kan si lo. 1947-1948 laiah Kawlram sungah lut ve loin Mirang uknak hnuaiah rak um vivo sawnin, asilole a hranten West-Chinland (Mizoram) thawn awpawin independence rak la sawn sehla tui kan dinhmun hnakin kan sang sawn tengteng ding ti cu rel ngam a si. Milaipawl kan kawpih anmah thawn independence kan ngah tlang kan ti veten Chinram thansonak ding lamzinpi cu kan khampit thawk zo. Kan duhdawt zetmi kan Chinram cun zalennak a ngah kan tinak kum 60 leng lo a si nan thansonak lamzin a zawhmi cu lam khat can fang a si. Mirang uknak ihsin kan talsuak ih hnamdang uknak sungah kan lut lala ruangah thirbel sa sungih butlak a sa tukaw tin a zuang suakih a hnakih sa deuh meipi sungah a tla riangri an timi kan hluan men.\nHi thangso lamih ke kar thiam lo uknak hnuaiah kannih Chinmi pawlin ziang thansonak kan tuah thei ve ding? Kanmahte zalennak ngah dingin kan zuam hmaisa ding maw, lole kan umnak rampi kawkdan thlengaw thei dingin kan zuam ve ding, lole tui kan dinhmun te ah kan thei tawkin thansonak lamzin kan hawlding?\n1. Chinram zalennak ngah thei dingih zuam cu thisen, thlan le mitthli nasa zet luan a tulih cu hnak hmanin tuarfai le thinsau zet a tul. Cuitlunah pupasan san a pehpeh ih rak nuncilh zomi in thendarh biktu ‘a bi zawng hrin-lungput’ ihsin kan talsuah hmaisak a tul. Asinan tu tiangah kan talsuak thei hrih lo. Talsuak zo ih ruatawpawl lakah ‘a bi zawng hrin-lungput’ hmuh ding a tam sawn men lai. Hivek tumsuk hrin-lungput’ hi mino sanah a reh zo hmang tiih ka rak ruat ruangah Chinram zalennak sual ingin 1988 laiah ka rak hohanak a si. Asinan a rak reh lamlam lo. Hi lungput ruangah thisen suak lo ding tampi a suah phah, duhdaw aw zomi khal sa le ral vekah kan can phah. Kan hlanih Chinram zalennak rak sual tum Col. Son Khaw Pau san lai khalah cu thotho. Curuangah Chinram hrangah zalennak sual tlak kan si hrih lo. Leitlun san thlengaw reromi in can tha a run hersuahpi a sile cui can rak hman thiam tum sehla kan tawk fang.\n2. Kannih Chin pawlin kan umnak rampi (Kawlram) ukawkdan thlengaw dingin kan zuam ve ding maw timi thu-ah kan zuam ve asile zawng lakih ngau kang vek fang kan si thei.\n3. Tui kan dinhmunte ah kan thei tawkin thansonak kan hawl ding maw timi thu-ah sim le fialawk rero hman tul loin bulpak le mai innsang hrang thansonak tiang cu kan hawl rero zoin ka thei. A tang laimi cu kan Chinram thansonak ding tiangih ziangkim tuah paih le tuan thiam a si. Mah le innsang le sungkhat nunnak le thansonak ruatin a harbik kan tuar reroih a hlabik khua le ram tiang kan feh suak ngam rero dan zoh tikah nasa zetin thansonak lamzin kan zawh thawk ti a lang. Hitin kan hnakih ram nuam ramdang feh kan tam hi thansonak phunkhatah a cang thei ko. Asinan, kan ralrin lo a sile ram\nnuam dang thlen hi thangso ih kan ruat laiah hnam-hlo ih kan cannak le Chinram kan theihhngilh lantanakah a cang thei.\nCuruangah kan tul zetmi cu khui hmun khui ram kan thleng a si khalle, mah le nunnak cio men le mah le innsang thansonak lawngah lungkim tawk loin kan Chinram pumpi thansonak ding tiang thlengban ruahnak le tuahnak nei cio thei dingih zirhawk le lamzin khihhmuhawk a si.\nRam sungih zirsang le cozah hnatuan sangpi pi tuan ban lak khalah cozah parih “riantu fel le rinum” si ban kan um ruri nan Chinram hrangih thinlung nei kan mal. Sumdawnnak lam khalah cu thotho. Curuangah ram hrang ruatin duhsaknak sangpi thawn zirhawk le simawk rero kan tulnak a si.\nThimnakah kan rampi a that lo ruangih ramdang kan feh thei ciamco hi kap khatih zoh cun kan miphun hrangah dinhmun khaisannak le thansonak pakhat (a blessing in disguise) ti theih asinan kap khat lamih vun zoh cun kan mino cahnak le thluak fim le thluak tha siar cawk lo kan ram ihsin ramdangih luangliam (brain drain) a siih thil pawi zet le riahsiatza ngaingai a si. Ni ni khatah ramdangih an va hmuh tharmi le thiam tharmi kan Chinram hrangah hman an thiam nawn lo pang tla ahcun kan cem. Curuangah zirhtu le simawtu kan tulnak a si.\nHizawnah, kan miphun lakih bulpak maw innsang maw thangso kan um asile kan miphun thangso tluk a si thotho ti theih a si. Asinan cu hnakih sangsin ruatih tuanih feh a theih.\nKan ram thanngso thei dingah bulpak le innsang kipin kan ram hrang tiang lungput nei thei dingin lamzin in khihhmuhtu an um a tul. Cutin lamzin khihhmuhtu ding cu ngaingai ahcun mipi aiawh ih hrilmi uktu kumpi/cozah an si nan cuvek kan neih thei hrih lo ruangah kanmah lakih khawruat thiam upapawl le zirnak le ruahnak sang nei minopawl kawmkhawm in nem-zet khoh-zet, imzet-thinsauzet in lamzin in khihhmuh ringring a tul. Mi senpiin kan Chinram thansonak hrangah bulpak cioin mawhphurhnak le tuanvo kan nei thluh timi thei fiang dingin in kaitho ih in zirh ringring a tul. Hihi tui kan dinhmunih kan tuah thei tawk le kan tulmi ‘Chinram thansonak ding’ a si.


Falam Times - Chinland Today Media\nMarch 17, 2010 9:25 am·3 comments\nFalam Times Chief Editor USA ah feh\nSalai Francis Lal Uk hi 2009 December thla ih sin FPM Committee ih dil nak el siang lo ten Falam Times ah Chief Editor dinhmun in ttuanvo in lak sak tu a si. A mah hi Calai lam ih thiam zet a si ruang ah a thuthang ngan mi hi sawisel tu nei lo in fak le lawm hlir a co tu khal a si fawn. Hi vek Calai thiam cu a thlen nak ram tin ah kan mile sa hrangah calai thawi miphun cawi sang vivo tu a si thei nak ding ah FPM cun duhsak nak a hlan a si.\nUSA a feh zawngih a lungkuai tui hnenih biazai a tanta mi:\nNa hrangah ka feh ding\nKa parih na thinlung\nA hngetkhoh ding maw?\nA cem ral ding?\nI ngai ding mw? I hngilh men ding?\nKei ka thei fianglo..\nKa feh ding, na hrangah..\nKa lo hngak ding,\nna thlen ding ni,,\nCaan rei hmanseh,\nKum khat maw..a reilo tuk\nKum hnih maw…ka lo hngak thei tuk..\nKum nga maw..ka lo hngak thei thotho.\nZiangah tile Na hrangih feh mi ka si ruangah..\nRalkap daan suah mi ah Su Kyi Lungawi lo\nLND party hruaitu Aung San Su Kyi cun tuikum hrilawk nak ding hrang Ralkap Cozah ih daan suah mi ah a lungawi lo thu a sim. Ralkap cozah in election commissioner minung-17 an mai duh mi an hril ih cu pawl in an duh dan in daan an tuah mi a si ruangah pom theih lo thil thu a si ti thu a sem bet. Tui hlan ih sin Kawlram acozah cun mipi hrilawk nak ding hrang ih daan a tuahmi zalen le thianghlim zet ih neihding a si a ti reronan NLD khaipa bik le Kawlram zalennak ding hrang ih sualtu Suu Kyi tel ding cu a siang nawn ta riai lo.\nHi mi thuah USA state department spokesman P.J. Crowley cun Ralkap pawlih daan thar suah mi cu kan pom thei lo a si tiah a sim. Crowley cun tripartite dialogue ( Ralkap cozah, NLD leh Tlangparmi) Pawlkom pathum hi biakawk nak um thei dingin kan nor so vivo ding tiah a sim bet.\nAn daan tuahthar mi ah NLD party pawl cu ni 60 sungah hrilawknak ih tel dingin hminkhum awknak le pek awknak nei dingin an ti. Hitiih cepther zet le zalen lo zetih an ti ruangah NLD party pawlin an tel ding maw tel lo ding ti an rel thei hrih lo.\nAn daan thar ahcun sakhua nak lam ih hruaitu – phungki pawl le hnatuan upa tiangin khamnak an tuah. Hi hi an daan bulhram panga lak ih pahnihnak an tuahmi a siih a pakhatnak ahcun an mah ralkap miuk lala in electoral commission pawl a ruat in, a hril ding ti a si.\nRamsung NLD office on siang\nKawl Ralkap Kumpinu cun NLD party office cu thenthum tthen ih thenkhat (1/3) cu ong siang an si zo thu NLD upa Nyan Win cun a sim.\nNyan Win cun NLD office hi ram sungah 300 hrawng a um ih cu mi lakah 100 cu on sian a si zo thu a sim bet. NLD office hi 2003, May 30 ih Ralkap tantu pawlin Suu Kyi thah tumih an beih hnu Ralkap a cozah pi ih khar sak thluh a si. Tui tum hmun dang tete ih office on sian a si thu hi Rangoon ih NLD head quarter ah cozah lam in ziang hman sim theih nak in nei lo tiah a sim bet.\nNLD thupuangtu cun, tui‘um thlan awk nak ih tel dingah cun in duh ko in kan thei, a sin hril awk nak ih tel ding cun daan an tuah mi ah Thawngtla lai tel thei lo ti a si tik ah kan hotu Aung San Suu Kyi le hruai tu upa dang pawl an tel thei lo ding, cu ruangah hi mi thu ah cun Suu Kyi le hruai tu dang thawi kan rel khawm ta lo cun thil cang thei a si lo tiah a sim bet.\nCherawkan laam in World record tuah\n12.03.2010 ah Assam Rifle Lammual bualrawn, Aizawl, Mizoram ah mi 10,736 (nunau&mipa) cu 671 goup ah thenthek aw in a rualin minute 8-10 sung cherawkan an lam hai. Hitivekih mipum a tahwngtelin a rualih rua hmangih lam hi leitlunah a tambik lamnak a si tin Guiness Book of World record ah a bik sinak ah a hungkai ve ta riai! AR Lammual hi Aizwl khawpi lai takih um a si. Himi ni ah khal himi cherawkan lam zohtu mipi hi tam zet an si. Himi ni ah LuciaSinigagliesi cu Guiness Book of World record palai pakhat dinhmun ih a hmanpi ih capi mawi zet khal a pek cih a si.\nHitivek deuhih mipi runpi lam hi 2009 ah Cebu khua, Philipines an mipum 7,700 lamin leitlun ih mipum tambik lam record a rak tuah dah zo.\nTurkey linghnin ruangah mi-57\nNi-10, Wednesday ah Turkey ram saklam, Elazig province-ah magnitude 6.0 ih cak linghnin hnuah,\ncu hnak ih tha caklo deuh in vei 40 tlun a hnin bet sal. Hi linghnin ruangah minung – 57 tlun an thi ih\nminung tamzet in hliamhma an pu bet.\nHi tawk linghnin can hi zing 4.32 hrawng a si ih cozah thunei tui sim dan in Turkey ramih ling hnin\nhin Basyurt le Okcular khua hi a ti se na sa bik. Hi mi khua pahnih hi nasa tak in a siat suah ih inn\ncim hnuai ah mi tampi a nen tang bet a si.\nLinghnin ruangih hliam tuar pawl cu cozah hospital ah ret an si Inn tlun ih sin dawpthlak ruanih\ntuahmawh aw an si tiah thu nei tun an puang.\nRemnak Um Thei lo ding\nPalestinian Thu neitu in kan ram sungah Israel in a minungpawl umnak dingah Inn a sak bet tum\nvivo ruangah remnak thu reltlang dingcu a ol lo nasa ding tiah a sim.\nIsrael hin Jerusalem khaw saklam ah Inn 1,600 sakbet a tum thu cu, Middle East ah remnak a thlen\nthei nak dingih khualtlawng vivo tu US Vice president Mr. Joe Biden Israel a thlen hlan te ah a rak\npuang suak. Palestinian palai cun BBC hnenah, Israel thusuah hi hnukdawk sal a si lo ah cun\nremnak thu rel ding cu a ol lo ding tiah a sim.\nIsrael leh Palestinian hruaitu pawl in an remawk nak an tuah nak hi thla-17 nak a si thlang ih hi ti\nvekih a feh vivo thei ah cun hmailam ah cun rem nak a um vivo thei ding an zum lai ah Israel in Inn\nsak sal dingih thusuah a tuah nak ruangah remawk nak cu a um thei lo ding thu zum a si.\nBangladesh in kawlram buhfai lei tam ding\nBangladeshFinance Minister AMA Muhith in 07.03.2010(sun) ih sim danin an ram in kawlram\nbuhfai metric tones 25,000 lei dingih relcah a si thu a phuang.\nHimi buhdfai thiarluhhhna tuanvo latu ding cu Singapore ram ih Indo-Sino Trade Limited a si.\nBuhfai man hi tone khatah US$395 a si ding. Food Minister Abdur Razzak ih sim dan in a reihlan ah\nbuhfai metric tonnes 5 million cu an ramih sengluh cing ding a si. Buhfai thiar suksonak ding lamzin\ncu Rakhaine ramih Maungdaw-Teknaf lam in a si ding.\n2010 Leitlun Milian Bik Hril Nak\nForbest Magazine in leitlun ih milian bikpawl a zingzoi nak netabik ah Mexico rammi Carlos Slim cu\nleitlunih milian bikah a tarlang. 1994 ihsi leitlun milian bikih rak tarlang ringring mi Bill Gates cu Carlos\nSlim hin a hunlan a si. Tu ah cun Bill Gates cu a pahnih nakah a cang.\nNikum ih leitlun sumpai dinhmun a tlaksiat ruang ah, kum hmaisa hnakih leitlunih milian dollar Billion 1\nneiban minung hi 332 in an tla niam. Niikum ah leitlun ah paisa dollar Billion 1 neiban hi minung 793 um.\nAsinan tuikum ah cun paisa dollar Billion 1 nei hi minung 1,011 an umban zo.\nForbes Magazine in leitlun milian 10 a hrilsuak mi leh an sumpai neihzat leh an ram an hna ttuan mipawl cu\na hnuai lamvek in a tarlang.\nLeitlun Leknak thuthang\nWayne Rooney: Man U striker Rooney(kum 24) in tui season football lehnakah a zatei goal a thunluh zat cu 30 a si.Tui netabik ih Champions League(wed) hrangih AC Milan club thawi an lehnak ah a vawi 8 nak lu ih a goal nak a si. “Ka calkawlh khal hi lu ih goal thunakah a rak remcang zet a si hi” tin hnihsuah a sai ve. “Egland team captain tuan thei ding tlak ka siin ka thei aw. Ni nikhatah cun England captain ka tuan thei lai ko ding” tiah ruahsannak a neih thu a sim.\nPeter Crouch: England footballer Peter Crouch, 6.7 feet ih sang cu an ramih football lektu lakah mipi cawkphur thei bik le hnihsuah tuah theibiktu ah British Sport in mipi ngai dan a lak hnu ah tlawngkai nili ni ah a phuang a si. Kum 2006 ah England ram aiawhih a lehnakah goal a thun thehah “robot(Cetzuk)” lam a tuahnak ihsin a lar zetmi khal a si.\nLionel Messi: Barcelona forward Messi cu leitlun ih Unicef hnatuan hmalaknak hrangah Ambassador ih hriltlin a si tin tlawngkai nili ni ah Unicef in a phuang a si. A nih hi 2009 FIFA World Player of the Year lawman a rak ngahtu khal a si. Unicef hi leitlun ih nauhak miharsa bawmtu UN hnuai ih um pawlkawm pakhat a si.\nMichael Ballack: Germany captain ChelseaFC ih kumkhat dang um bet dingah contract a tuah zo. Himi contract vekin kum 2011 tiang Chelsea FC ah a um lai ding.\nDidier Drogba: Chelsea striker le Ivory Coast captain Drogba cu tui tlawngkai nili ni ah klhan African football of the year ah phuan a si. Hitivek lawmman hi kum 2006 ah khal a rak lak dah zo. Himi thu phuan ni hi drogba ih kum 32 kimnak birthday ni a si ve ciah.\nMan U le Red Knights buainak\nTui zarh tlawngkai nilai ni ih AC Milan tahwi an lehnak ah Red Knights timi huaihawttu pawlin\npuan hngawngawrh, a hring le sui hngawng tial cu Man U fan tam zetin an awrh hai. Himi tumah\nAC Milan lamih lek ve tu David Beckham khal cu awrhter a si ve. Himi RK hruaitu pawl hi England\nram ih mi lian neinung zetzet pawl an si. Man U hi kum 2005 ah American mi Glazer family in an\nrak lei. Tu ah leiba $ 700 million lai an neih ruangah ManU fan tam zet cu lungawi loz etin an um.\nHitivek ruangah Glazer family in ManU club hrangah leiba an neihmi duhlonak an lang ter ciamco\nhai mi a si. Beckham in interview thusuhnak ah “Kei cu ManU fan ka si. ManU in tluangtei an leh\nvivo ka beisei” tiah a ti. Cun, himi RK pawl hi a thurualpi lo thu khal a sim fawn. Man U hi Telekom\nMalaysia thawn partnership a tuahtu a si.\nVan Ro Mang says:\non March 17, 2010 at 4:53 pm\nDear Falam Times,\nCT ah Falam Times nan tar ih kan ni hmun dang ih ummipawl khalin thaten’ kan rak siar thei, kan lungawi ee.\nCT ih nan tar tinten’ ka rak siar so khaw.\nNan ti tha ee.\non March 28, 2010 at 9:51 am\nNan Website hi ka lo zoh ve theuh ih, tha ka ti tuk chanchin thar a siar ding a tam si.\nVan lal hruai says:\non April 1, 2010 at 2:30 pm\nUN thu lam tam pi siar ding un thei seh la ka duh zet, cu le Malaysia ih lai mi leh kawl ram mi hrim hrim kan hna tuan dan leh har sat nak a tawng pawl, hna tuan ding (job opportunity) pawl tla tar lang thei U la kan that pi na sa ding ka zum. Cu tik ah bawm tul mi tla kan um pang a sih len kan in bawm thei ding ka zum.


Mindat Raltlan Pawl Bawmnak Sumpai Tam Zet A Pe Duh Nawn Lo – Meifar\nMindat Raltlan Pawl Bawmnak Sumpai Tam Zet A Pe Duh Nawn Lo\nMindat raltlan pawl bawmnak sumpai cu ramdang dangah an rak khongaw rero hnuah Thailand ram ih um Kawlram mi hnenah an kuat, cumi Thailand ram ih um Kawlram mi in sumpai cu a pe duh nawn lo. Thla 3 hnu khalah a kuat cuang lo, bawmnak sumpai cu Thailand sumpai in Baht ting 7 lenglo a si.\nGermany ram ih um Mindat mi, sumpai kuattu Awm Seing in, “Mindat raltlan pawl bawmnak sumpai in pe kirsal nawn lotu cu Thailand ram ih um Chin-Karen miphung a si. Thla 3 lenglo sumpai kan dil rero zo, ramdang dang ihsin bawmnak sumpai baht ting 7 lenglo cu a kut sungah aum lai, tutiang in pe hrih lo.\nEurope le USA ihsin kan kuat mi Baht ting 3 le thawng 50 lenglo cu in kuat dingin kan dil hmaisa. A zaten ka lo pe thluh ding tin in tiamkam leuhleuh, in pe cuang lo ih thuhla a phunphun a rel hnu tuisun ahcun in block. Thailand ram ih um a si.\nA pa cu rawngbawltu sayagyi Pa Pau a si. Siyan Chin a si, a pa cu a hlanah Myanmar ramsung ih Christian zaten komkhawm ah an sumpai kiltu a si. Casiartu lakah a pa theitu nan um ding ti ka thei, a pa hnenah in rak simsak uh.\nTu’ah a pa cu Sani Bible tlawng sayagyi a ṭuan ti kan thei. A nu cu Karen mi a si, bawmnak hmin cazin khal kan nei thluh lai. Hminsin: Chin Mindat ṭuanvo neitu pawl ih siannak vekin kan post a si. Sumpai kan ngahsal theinak dingah in rak share sak cio uh” tin September 14 sun ah a tarlang. (#Chin World)


Pu No Than Kap: Mizoram Le Chinram Kan Tluk Lonak Kong Rel A Phu – The Cherry Par\nPu No Than Kap: Mizoram Le Chinram Kan Tluk Lonak Kong Rel A Phu\nMIZORAM le CHINRAM: Kan tluk lonak le in tluk lonak.\n36,019 square-kilometers ih kau Chinram cu a hnakih bideuh Mizoram (21,081 square-kilometers) hnakin mipum kan mal sawn, Ting 5 fang kan si [Chin state lenglam siar tel loin]. Chin state let in Mizoram state ah mipum an tam, Ting 13 luan an um (1,331,921.. 2021 kum ta). Mizo le Chin timi hi Leitlun ramri ( international boundary) in Kum 70 luan in ṭhen ruangah, hnamdang vekih hmuh sualawk can tla a um theu. *Hi thu cu tanta hrih in, kan dinhmun veve zoh hnik sehla!\nPOLITICS DINHMUN; Politics dinhmun (political status) ah State veve kan si. Chinram in 1974 ah state a ngah, Mizoram in 1987 ah state a ngah. A hmin in State veve kan si nan, Mizoram a san sawnnak a um bangin Chinram a san sawnnak a um ve.\nTHUNEIH DAN: Niam le Sang; 1/-Leiram neihdan (Ownership and transfer of the land): 2012, 2017 le 2018 ih Leiram dan tuah mi “Vacant, Fallow and Virgin Land Management Act (VFV), (miluat milat mizaing Upadi) vek a sile, Chinram Khawte lam tiang in mai khua cio in pupa san ihsin neih mi ram a um lo.. ti a si. Himi dan in Pupa leiram a huap lo, kan ti rero khalle, a huap ko titu cu Chinram Cozah an tikah thu a harsa (CF: Section 30.A. (b) of VFV Land law, 2018).\nHimi zoh tikah Leiram thu ah, Chin State ih leiram tlunih thuneitu cu Chin mipi kan si lo, Chin state cozah ciah khal a si lo, Central ih Kawl cozah a si, ti theih a si. Khatlamah, Mizoram State ah leiram neitu le danglamter theitu (Ownership and transfer of the land) cu Central Vai Cozah in fate hman thu a nei ban lo, Mizo mipi kut ah 100% a um.\nChinmi in Kawlram khui hmun khalah leiram le inn lei in kan um thei. -Kawl khal Chinram an duhnak hmunah leiram leiin an um thei ve. Central ihsin Kawlpawl Chin State sungah lut thei lo dingin kham theinak Inner Line Permit (ILP timi) kan nei lo.\nKhatlamah, Mizopawl in an duhnak India hmun kipah leiram le inn lei in an um thei. HMANSEH, Central lamih Vai pawlin Mizoram ah, mizoram cozah thu loin, ram fate hman an lei thei lo, an nei thei lo, Mizoram sungah a lut khal an lut thei lo; Inner Line Permit (ILP) timi hmang in Mizoram ih lut ding an kham thei thluh. 2/- NUNPHUNG LE ZINLEDAN; Chin in Chin nunphung le zinledan kilhim ih cawisang dingah thuneihnak sang kan nei lo.\nMizo in an nunphung le zinledan kilhim ih cawisan theinak 100% an nei. 3/- CALAI (Literature) Chin calai cu phunsang, phun hra, phun li cu sim lo, phun hrek hmanah kan zir thei lo. Kawlca cu fimthiam kan zirnak umsun a si men. Mizo calai (literature) cu phun li, phun hra tiang men si lo, phunsang college le university ah B.A le M.A tiangin an zir thei.\nChinram vek si loin, Mizoram cun Tlang ṭong an neih ruangah, Chinram hnakin lungrualnak le pumkhatnak nasaten an neih thei phah. Chinram cozah hnuaiah fimzirnak (Education deptt) a um lo. Central kut ah a um thluh. Chin Cozah in College khal a din thei lo. Central kut ah a um. Mizoram Cozah in a duh zat zat College a din thei. Private khal in an din thei.\n4- MP le MLA: NEIH ZAT; MP timi cu Central (Union) ih to Member of Parliament an siih, MLA timi cu State ih Member of Legislative Assembly tinak a si. Chinram in Central hrang Pithuh Hlutdaw ah MP 9 le Amyotha Hlutdaw ah MP-12, A ZATEN MP-21 kan nei. *Cun, peng 9 ihsin 2 ciar mipi hrilmi MLA -18 kan nei (ralkap 6 thawn) zate – 24.\nChin State CM cu rampi President ih hrilmi a si. CM in a Cabinet Vuanci a hril ih President in a nemhnget. CM cu MLA a si hmaisak a ṭul nan Vuanci dang cu MLA lo khal a ngah. Khatlamah, Mizoram cu Central Hlutdaw Rajasaba timi (Amyotha) ah MLA pawl ih hrilmi MP 1, Loksaba timi (Pithuh) ah Mizo mipi hrilmi 1, a ZATEN 2 LAWNG an nei. Cun, mipi hrilmi MLA 40 lai an nei. Ralkap MLA an nei ve lo. CM cu Mizoram in anmahte hrilmi a si. CM in a Cabinet ministers a hril ih an zaten MLA an si thluh a ṭul.\nTHEIH TLAK; Chinram in Central MP 21 kan neih laiah, Mizoram in central (Union) ah MP- 2 lawng an neih ruangah, a party zawng in Central Vai party (Congress tivek) an zawm hi umze neizet a si. Hmansehla, hnam damnak nungter ringring dingah cun, tualṭo party (MNF tivek) an mamawhzet thotho. Chinram cun,\nCentral ah MP- 21 rori kan neih tikah, party zawng in Phairawn party zawm ih rinsan lo khalin palai cakzet kan nei. cun, hmuh theih thansonak men si lo hnamdamnak thu ah Phairawn party hnenin beisei ding a um lo ruangah, tualṭo miphun party cakzet neih a thupi.\nZuk: Mizoram le Chinram leiram thu umdan\n← Vice President Mike Pence Nih Donald Trump Cu A Dirkamh Than\nPresident Trump nih a dirkamhtu vialte bia a cahmi hna cu, kan nih cu violence, ituk ithah le thil hrawh kan pom lo →


Inn - Chinland Today Media\nFebruary 24, 2016 1:25 pm·0 comments\nSiang Lian Uk (Kianghrol)\nZan khat cu ri caci deuh in a ra tlung. Sangka a ong ih inn sung lut phah in a nupi a ko. Sawnsaltu a nei lo.\nKedam phelh ding ih a vung kun zawng ah, kedam retnak parah cahnah pakhat a hmu. A vun la ih a zoh tikah tthenawknak ca a si. A ruahnak a hung hnok.\nA nupi in hivek hi a tuah taktak ding ah a rak ruat lo. Tui hlan khal ah tuvek in an to aw ttheu ko. A thinheng ih a biak paih lo can simaw, a nu le pai’ hnenih malte sung a va tlun lawk can simaw, tivek lawng a si. Lehhnu ahcun amah kelte’n an rung ttha khawm sal leh mai.\nAsinan tui ttum cu a ti taktak thlang ti a theihtheih. An fanu te hrangih zohkhentu lairelnak (meeting) a kai man lo thu, can a neih lo thu a rel ruangah a nupi a thin a heng ih, “Nisuah ihsin nitlak tiang, sunvu rori’n hnattuan ah na buai. Kannih nufa le kan inn hiteh na ruahnak ah na ret tel maw? Hivek nun hi ka duh nawn lo. Kan tthen aw ding,” a ti. Asinan hivek cu ziang pipa hman a thleng cuang lo ding, hnattuan hnakih thupi a um lo, hnattuan ngaihsak hi innsang ngaihsak a si ko tiah a rak ruat.\nA tuah mi pawl an sual lo tiah a zum. Tu ahcun inn pi kawlawng rialrial sungah a ding cuarci. Nupi a um lo mi inn cu inn ti ih kawh theih hman a si mumal lo ti a vun tep ngah.\nA hlawhtlinnak ttawmpitu ding nupi a um lo ahcun a hlawhtlinnak pawl khal sullam an nei lo vekin a thei.\nA thaisun ah a nu le pai’ inn ah a tlung ve. A nu le pa in an rak hmuh tikah mangbang zet in an rak sut.\n“Na hnattuan tamtam thawn inn ra tlun can na nei thei lai maw pate? Pakhatkhat na cang mawsi? Nute Nu thawn nan to aw maw?”\nCat lo ih thu an suh ciamco lai ahcun a mithmai a hit miammiam thluh. Himi khal hi a nu le pai’ inn ih a tlun can a mal ruangah a si ko ding. Inn ih a ra tlun cu a nu le pa an lungawi zet. Amai’ hrangah a pa cu rawlhmeh lei ding in a suak. A nu cu amah titi pi ding in a um. A nu in a ei ding ah mipe kan a va la.\nAn to rei hlan ah a nu tei’ inn ih phone a ra awn. Phone sungih a pai’ aw cu a thei ban.\n“Nupi, na hrangah khuaizu ka tuah ih tukvirh tlang ah ka ret ta kha. Tu ah in awla a tawk ciah ding. A daih hlan ah in aw maw.”\nA pa in phone a thlak tikah a nu cun khuaizu cu hmawm khat a vun hmawm.\nPhone a ra awn lala. A pa ih phone thotho. “Nupi, tidai man kan pek a ttul thlang ka zum. Vun zoh duak hnik aw, cahnah ken ka hngilh i. Cahnah nambat kha i rak sim ta aw. Ka fehnak zin a si kherkher ih ka vun pe phah ding.”\nPhone an thlak hnu ah a nu cun hni siamsi phah in, “Na pa hi a hnattuan a tam tuk. Inn ihsi malte sung a suah men hman ah vei hra lai i rak phone ttheu. A thlahlawh pawl hi Pehtlaihnak Zung hrangah a pe si hmang ti pangnak a si,” a ti.\nA nui’ ttong lai ah a pai’ phone a ra lut lala. A pa cun aipuang zet in, “Nupi, nga-cin kha na duh ti aw? Tuini cu bazar ah nga-cin tharhlam zetzet ka hmu. Ka run lei tlung ding ih ka lo suansak ding,” a ti.\nMinute kul sung ah a pai’ phone cu a rung lut leuhleuh. A pa in a phone leuhleuh nan a nu cu hngirtteu hmel khal a pu lo. A nu cu amah thawn titi tlang vek an si nan, a taktak ahcun a pa thawn an be aw tam sawn.\nA netnak ahcun a sup aw thei lo ih lungkim lo zet in, “Papa hi ziang a cang thlang? A rei vivo ih a mumal lo deuhdeuh si lo maw Nunu? Taktak ahcun, thuhla tthenkhat tla cu phone hman a ttul lo. Inn thlen hnu ih rel khal a ngah ko si si,” a ti.\nCutikah a nu cun hni phah in hitin a sim: “Cuti a si lo pate, na Papa ih thinlung thutakzia hi ziangtin na theithiam thei ding! Papa cun a thinlung kha inn ih a tanta ruangah, a thinlung ih innlam lawnglawng a um ruangah a run phone leuhleuh mi a si. A ruangpum cu a lenglam ah a um nan, a thinlung kha inn ah a tanta ih, innlam lawnglawng a ruat ruangah, innlam ah thupi hlapi um hran lo khal sehla a run phone rero mi a si. Ttulhai zat paisa kensuah ding inn ih kan ret thei ahcun a tawk zo tiah ruat hlah aw. Inn hi paisa retnak hmun a si lo. Inn cu thinlung retnak sawn a si. Inn ih na thinlung na ret lawng ah duhdawtnak le lungawinak hi inn ah an um ringring thei ding. Na theithiam maw, pate?”\nA nui’ lainatnak thuk zet mitmeng hnuai ahcun a hung fimharh dukdi. Hnattuan a neih tam lai ah innlam a phone dah lo ti a vun mangsuak.\nA phone lo lawng hman si lo in, a nupi ih a rak phone khal ah manhlap zet in phone a thlak vukvi ttheu. A tlunlam upa le hnattuanpi pawl thawn in le ei ih an nomawk lai ah, inn ih meisa tleu pakhat cu a ra tlun lai hlanlo, zanttim tiang ih, a tleu ttheu thu a vun mangsuak.\nA nupi ih umhar lunglennak, amah hngak ih a tuar mi tontuarnak pawl a rak ruat dah lo. Kum ruk a si zo mi a fanu te in ramsa hmuan fehpi ding, lehnak hmun fehpi ding in vei tampi a dil nan, thu lawng a tiamkam ih a tiamkam mi a pelhsolhter ringring thu a vun mangsuak.\nHimi pawl hi a hnattuan a tam tuk ngaingai ruangah maw? Asilole, innlam ih a thinlung a tanta lo ruangah sawn?\nCumi zan ah a nupi ih nu le pai’ inn ah feh in a nupi a va hruai. Ka lo thlun thei lo a rak ti tikah manhlap zet in a simfiang ciamco.\n“Tui hlan vekin ka um nawn lo ding. Ka lo ngaihthah nawn lo ding. Innlam khal ka ngaihthah nawn lo ding. Ka hawl mi paisa ka lo ap ih, inn ihsin a ttul mi paisa kensuah ding a um ahcun na nuam aw ding tiah ka rak ruat pang. “Duhdawtnak” ka hlohter ngah hrih lo ih a tawk deuh lai. Tui hnu ahcun ka thinlung le ka ruahnak hi inn ah ka ret thlang ding. Ka thinlung khal ah inn ka ret ding. In thlun kir aw maw.”\nA nupi cun zianghman a sawn lo. Asinan a ttang sungah nuamte’n a lut ih pom phah in a ttap ciamco.\nInn timi cu thinlung retnak hmun a si. Duhdawtnak le lainatnak khawlkhawmnak hmun a si. Hnattuan neih tam tuk timi hi puhmawh taktak a tling lo. Inn ah thinlung a um, duhdawtnak a um ih, ngaiawknak le halawknak a um ahcun lungawi aipuannak pawl cu cem ti nei lo in an pung vivo ding.


Thuthang Diklo ih suah ruangah MNF cun Vanglaini a khing tum; Video - The Chin Times\nThe Chin Times > Thuthang > Chin News > Thuthang Diklo ih suah ruangah MNF cun Vanglaini a khing tum; Video\nTufang Mizoram ih by-election an neihnak ah Mizoram sungih Thuthang ca tumbik le larbik a simi Vanglaini Thuthangca cun tufang acozah dinglai, MNF, symbol (hminsinnak) cu Ni a si, tiah diklo takin an suahmi thuhla ah MNF president asimi le tufang Mizoram Chief Minister Pu Zoramthanga cun khin an tum thu a sim.\nMNF timi cu Mizo National Front ti a si ih Mizoram federal state an ngahnak dingih hmatuangtu hmaisabik an rak si. An party hminsin awknak (symbol) cu Arsi a si. Cumi cu tubaite April 10, 2019 ih Mizoram lailak hrilawknak an neihnak ah Vanglaini Thuthangca cun “MNF symbol cu Ni a si” tiin a rak suah.\nHi thuthawn pehpar in MNF president, tufang Mizoram Chief Minister Pu Zoramthanga cun “MNF hruaitupawl cun mipi lam ihsin phone nasa takin kan dawng ih “nan symbol cu nan thleng maw si? tiah in run sut nasa. Hihi an tisual palh khal a si lo, tihrim mi rori a si. Himi Thuthangca neitu hi Pu K.Sapdanga a si ih ZPM ih an hotupa a si. An Joint Editor khal ZPM ih an candidate asimi Lalhnginglova Hmar a si. Curuangah hihi an tihrimmi, an sualral tuk ruangah a si. Curuangah hihi election commission ah kan complaint hngalh ding a si. MNF symbol cu NI siloin ARSI a si tiin hrilawknak neih lai ah akhat tawktawk in loudspeaker thawn ausak dingin kan dil a si”, tiah a sim.\n“Hihi thil pawimawh le thupi tuk a si ruangah court (thuṭhennak) lam khalah a ṭuldan ih zirin kan thlen ding a si. Hi ai ih hrilawknak (Election) Dan bahbal dang a um lo a si. Curuangah hihi fihnungza, ten-um kan ti a si.” tiah a sim bet.\nVanglaini Thuthangca vethung cun “April 11, 2019 sun ih suahmi Vanglaini Thuthangca, Cahmai hmaisabik ih MNF official symbol ARSI (Star) si loin NI (Sun) tiih nganmi kha tisual palh a si. MNF Party Symbol diktak cu ARSI (Star) a si sawn” tiah an website cahmai ah an tarlang ve.\nPu Zoramthanga in Vanglaini Thuthangca an khin ding thu a sim lai Video;\nPrevious Article ISRAEL HRILAWKNAK & US BORUAK\nNext Article Shiataw Peng Ah Acozah In Christian Biakinn Hmaisabik A Sak


Kawlram diarhmun phuan dih a sicang ralhrang pawl thil tuah mizong phuan dih a si. – Lai Lungrawn Post\nKawlram diarhmun phuan dih a sicang ralhrang pawl thil tuah mizong phuan dih a si.\nAugust 20, 2021 August 20, 2021 admin Myanmar News\nKawlram Dirhmun Cu A Tha Lo Ngai Tiin Vivian Balakrishnan Nih A Chim Kalram ramkhel buainak pin ah covid-19 zawtnak ruangah an dirhmun a tha lo ngai tiah Singapore foreign minister Vivian Balakrishnan nih a chim.\nUEC nih biatak tein kawlram ah riantuan ai tim cang


Democracy 5 | VCTH\nHome » Cahram » Democracy 5\nBy vcth on July 28, 2010.\nCanam Zalennak (Free Press)\nDemocracy ahcun, cabu suah siannak cu acozah thuneihnak hnuaiah kaihbet in a um dah kel lo. Cozah khal in hih thuthang ca pawl leh a ṭuantu pawl hnenah acozah duhdan lawnglawng ih tuah ding ah a fial theilo ih hlei-ah, acozah thuneihnak hnuai ih an umnak ding hrang ah, mitṭhep lo ih anmah a zohthup tu ding hnaṭuan tu a dang te’n a nei thei lo. Canamnak (Press) pawl cun cozah nembetnak hnuai ah siloin mipi in an ca suahmi a sung thuhla cu a sinak vekin phuangsuak theinak can ṭha an nei theinak ding ah an si.\nCanam zalennak cun mipi hna a vang ter ih hruaitu pawl rintlak ah a can ter phah ih tlunah khawlai le khawtluang thuhla reltlangnak, tititlangnak, elawknak hmunpi khal a si cih.\nDemocracy uknak pawl cun an ram ah canam zalennak (free press) a um theinak dingah thazang tampi an pe. Dan tuahtu, dan hnuaiih ummi mipi pawlkom le zalen zetih mah duhmi sim theinak pawl cun free press um theinak ding hrang kha thazang an pe a si. Free press lak hloh a si lonak dingah acozah daan in a kilhim a ṭul tiin an ruat.\nHih Democracy thawn ukawknak ram ahcun acozah khal in an tuah zo mi thil parah rinum zet in ṭuanvo an la ngam. Cu ruangah mipi khalin an mah aiawh in cozah ih thuthluknak a tuahmi pawl theih ringring an beisei. Cu tiih, acozah ih thuhla pawl mipi ih an theihtheinak ding hrangah, a tlunih kan simmi canam zalennak (free press) cu mipi pawl thu theitertu (informant) ah a cang. Cutin, acozah ih hnaṭuannak ah a thlingthla ih, acozah rinum te’n a um theinak dingah mipi lam ṭang in cozah policies pawl sut fiang tu dinhmun-ah a ding.\nHimi pawl tlunah, Democratic cozah pi cun journalists pawl mipi tonkhawmnak ah tel theinak le mipi hrang a thupi mi ca pawl zalen zet ih suah theinak a pek. Journalists in ziangvek ca a suah ding ti le ziangvek in thu a sim ding timi parah cozah in rikhiah (Restraint) theihnak a nei lo.\nCutiin, press khal in a casuah mi pawl ihsin diklo mi le tuahsualnak a um pang a si khal le mawhphurhnak a lak ve a ṭul. An tuahsual pang mi ruangah, pawlkom pakhat hnen in si maw, anmah sung lala ih zohfel tu pawlih nunsimnak an ton tikah an tuahsual mi a si le ṭuanvo an la ih, simfiang ṭulmi a um a sile thu um dan mipi hnenah simfiangnak an nei. Cu tiin, an hnaṭuannak ah rinum an sinak cu an dinpi ringring.\nDemocracy ahcun mipi in duhhrilnak le thuthluknak an neih a ṭul tengteng ṭheu. Mipi in thuthang an theihmi an zumhnget theinak dingah journalist pawl khal in rintlak thutak le an mah palai pawl ih an hmuh ton rori mi lawnglawng an phuan tengteng a ṭul. Midang ruahnak laksak le thudiklo phaun cu free press hrangah ṭhatlonak a suah pi sawn a si. Hi tiin dikfel zet in an feh theinak ding ahcun, anmah lakah zohfeltu an neih a ṭul ih, cu pawl cu an casuah ding mi zohfel lawng siloin an thuthang pawl kha cozah lam in a ṭha an ti dan in an rem (Edit) sak lo nak ding ah ṭuanvo la tu ding an si.\nCule Journalists pawl khal mipi duhnak lam hawi zawng in feh sawn loin a dikbik tiih an ruahmi thuhla an theihdan vekin phuang sawn ding an si. Ziang ah ti le, Democracy ahcun press cu thuneitu pawl ṭih ṭul lo in le cozah duhzawng le mipi duhzawng siloin zalen zet in thuthang an phaung thei a si. Thudik an phuan ruangah mipi lam in siseh, cozah lam in siseh silo piin mawhphurhnak an pek thei lo.\nCu ruangah, Democracy uknak ah free press thawn pehpar in acozah ih buaipi zetmi cu, a ṭuanvo a simi mipi humhimnak le, mipi ih theihṭul mi hmuahhmuah cu journalist pawl ih sim vekin an theih tengteng ding a si timi karlak ah a buai zet ṭheu. A san cu, a cozah khal, mipi in himi zat lawng an thei le a ṭha sawn ding tiih an ruatmi thuhla a rak um ṭheu tikah le free press a um ṭul tikah khui mi sawn tha kan pek ding, humhimnak maw ri-khamnak? Culak laiah, journalist pawl cu a sia a ṭha ziangvek thu hla khal an theihmi vek in an phuang khal a sile an parah mawhphurhnak pek an si lo.


Burma Cozah In Sri Lanka Bawm Nak Pe - Chinland Today Media\nJune 17, 2009 1:50 am·0 comments\nSri Lanka President, Mahinda Rajapaksa cu Burma ram tlawngin mizan ah Burma ram khawpi thar Nay Pay Taw a lutih, Nay Pay Taw Airport ah State Peace and Devolapment Council of The Union of Myanmar ih Chairman Senior General, Than Shwe leh ralbawi dang mi pawimawh pawlin an rak hmuak. Nay Pay Taw Airport ah hin Sri Lanka President hmuahnak khawm an nei cih ih, Burma ralkap Cozah cun Sri Lanka ram bawmnak ah dollar 50,000 cu Sri Lanka President Mahinda Rajapaksa ih hnen ah an rak pe.\nSri Lanka President cun thusim nak a neiih Burma ram Cozah in Sri Lanka ram bawmnak an pek ruangah lungawi thu a simih, Tui kandung naite ih Sri Lanka Cozah leh LTTE pawlih do awknak ih mithi cu minung 100,000 hrawng an si a ti, Sri Lanka ramsung Do awknak ruangih harsat nak tuartu mipi pawlcu Cozah in theitawp in a tuamhlawm ding a si a ti.\nSri Lanka President cun Burma ramih Buddhish biaknak zirter awkdan cu tha a tithu a simih Buddhish biaknak hnuai ih Burma ram mipi lungrual te leh zalen zetih an um tlangthei vekin Sri Lanka ram sung khalah Biaknak zirter aw ih lungrual leh mipi zalen tei an um theinak dingih theitawp suahih hnatuan a tumthu a sim.